
	专讘讬 讬讜讞谞谉 讗诪专 拽专讜讘 诇讛 砖谞讬谞讜 讗驻讬诇讜 诪讗讛 讗诪讛. 讜拽砖讛 讚讘驻''拽 讚讘''诪 (讚祝 讬:) 拽讗''专 讬讜讞谞谉 讚拽讟谞讛 讬砖 诇讛 讞爪专 讜讬砖 诇讛 讚' 讗诪讜转 讜拽讗诪专 讛转诐 讚讬诇讬祝 诪爪讬讗讛 诪讙讟 诪砖诪注 讚讘讙讟 诇专讘讬 讬讜讞谞谉 讗讬谞讛 诪讙讜专砖转 讗诇讗 转讜讱 讚' 讗诪讜转 讜讛讻讗 拽讗诪专 讗驻讬诇讜 诪讗讛 讗诪讛 讜讬''诇 讚讘讚' 讗诪讜转 砖诇讛 讗驻讬诇讜 讬讻讜诇 诇砖诪讜专 讻诪讜讛 诪讙讜专砖转 讜讞讜抓 诇讗专讘注 讗诪讜转 爪专讬讱 砖转讛讗 讛讬讗 讬讻讜诇讛 诇砖讜诪专讜 讜诇讗 讛讜讗 讜注讜讚 拽砖讛 讚专讘 讗砖讬 讗讬转 诇讬讛 讛转诐 讚讘专讛''专 诇讗 转拽谞讜 讗专讘注 讗诪讜转 讜讛讻讗 转谞谉 讛讬转讛 注讜诪讚转 讘专讛''专 拽专讜讘 诇讛 诪讙讜专砖转 讜讬''诇 讚讛转诐 讘讗讬谉 讬讻讜诇 诇砖讜诪专讜 讜讛讻讗 讘讬讻讜诇讛 诇砖讜诪专讜 讗''谞 讬''诇 讚讛讻讗 诇讗讜 讚讜拽讗 谞拽讟 专讛''专 讗诇讗 讘住诪讟讗 讗讜 讘爪讚讬 专讛''专: 讜讛讗 讗''讗 诇爪诪爪诐. 讜讗''转 讜诇讬砖谞讬 讻讙讜谉 讚诇讗 讬讚注讬谞谉 讛讬 诪讬谞讬讬讛讜 拽讚讬诐 讜诇讻讱 讛讜讬 住驻讬拽讗 讜讬''诇 讚诇讬砖谞讗 讚诪讞爪讛 注诇 诪讞爪讛 诇讗 诪砖诪注 讛讻讬 讜诇讻讱 诪讜拽讬 诇讛 讘砖转讬 讻讬转讬 注讚讬诐 讻讜' 讜讗''转 讜谞讬诪讗 讗讜拽讬 转专讬 讘讛讚讬 转专讬 讜讗讜拽讬 讗讬转转讗 讘讞讝拽转 讗砖转 讗讬砖 讜诇讗 转讛讗 诪讙讜专砖转 讻诇诇 讜讬''诇 讻讬讜谉 讚住驻讬拽讗 讚专讘谞谉 讛讬讗 讻讚讗诪专讬谞谉 讘驻' 讗专讘注讛 讗讞讬谉 (讬讘诪讜转 讚祝 诇讗.) 谞转谞讜 诇讛 讚讬谉 诪讙讜专砖转 讜讗讬谞讛 诪讙讜专砖转: 砖谞讬讛诐 讗讬谉 讬讻讜诇讬诐 讝讛 讛讜讗 诪讞爪讛 注诇 诪讞爪讛. 驻讬' 讗讬谉 讬讻讜诇讬谉 诇砖讜诪专讜 讻诇 讗讞讚 诇讘讚讜 讗诇讗 砖谞讬讛诐 讬讞讚 讗讘诇 讗诐 讗讬谉 讬讻讜诇讬谉 诇砖讜诪专讜 讻诇诇 驻砖讬讟讗 讚讗讬谞讛 诪讙讜专砖转 讻诇诇 讻诇 注讬拽专: 讜讗转 诇讗 转注讘讬讚 注讜讘讚讗 注讚 讚诪讟讬 讙讟 诇讬讚讛. 讜讛讬讬谞讜 讚讜拽讗 讘专讛''专 讗讘诇 讘讞爪专讛 讗讬谉 爪专讬讱 砖讬讙讬注 诇讬讚讛 讻讚讗诪专 诇注讬诇 转讬讝讬诇 讗讬讛讬 讜转讞讜讚 讜转驻转讞 讜诪讬讛讜 讘注专讜讱 讘注专讱 讙讟 讻转讘 拽讘诇谞讜 诪专讘讜转讬谞讜 讗驻讬' 讝专拽讜 诇讛 讘转讜讱 讞爪专讛 诇讗 诪砖转专讬讗 诇注诇诪讗 注讚 讚诪讟讗 讙讬讟讗 诇讬讚讛 讜诪讬讬转讬 诪讛讗 讚讗诪专 讘讬专讜砖诇诪讬 讛诪讞诪讬专 砖讘讻讜诇谉 注讚 砖讬转谞谞讜 诇讬讚讛 讜讗讬谞讛 专讗讬讛 讚讗讬讻讗 诇诪讬诪专 讚诪讬讬专讬 讘专讛''专 讚讘讛讚讬讗 诪住讬拽 诇讛. 讗拽专讜讘 诇讜 讜拽专讜讘 诇讛 讜诪住转诪讗 诇讗 讗转讗 诇讗驻讜拽讬 讞爪专讛: 诇讙讬讟讬谉 讗诪专讜 讜诇讗 诇讚讘专 讗讞专. 驻讬' 讘拽讜谞讟专' 诪砖讜诐 讚讘讙讟 谞转讬谞讛 讘注诇 讻专讞讛 讛讜讬讗 谞转讬谞讛 讜讛拽砖讛 专''讬 诇专' 讬讛讜讚讛 讚诇讚讘专 讗讞专 谞诪讬 讗诪专讜 诇注讬诇 讘诪讬 砖讗讞讝讜 (讚祝 注讛.) 讚谞转讬谞讛 讘注诇 讻专讞讜 讛讜讬讗 谞转讬谞讛 讜讛砖讬讘 讚讘讚讘专 讗讞专 讗砖讻讞谉 讚讜讻转讗 讚诇讗 讛讜讬讗 谞转讬谞讛 讻讙讜谉. 讛诇讜讛讜 讘讬砖讜讘 诇讗 讬讞讝讬专 诇讜 讘诪讚讘专 讗讘诇 讘讙讟 讘讻诇 诪拽讜诐 讛讜讬讗 谞转讬谞讛: 讗讬 讛讻讬 诪讗讬 诇诪讬诪专讗. 讜讗''转 讗讚专讘讛 转拽砖讬 诇讬讛 讗诪讗讬 拽专讜讘 诇诇讜讛 讞讬讬讘 诇讜讛 讻讬讜谉 讚讗诪专 讝专讜拽 讞讜讘讬 讜转驻讟专 拽专讜讘 诇诇讜讛 谞诪讬 诇讬驻讟专 讜讬''诇 讚诪讬讬专讬 诪住转诪讗 讚诪驻专砖 诇讜 砖讬讝专讜拽 诇讜 诇诪拽讜诐 砖讬讜讻诇 诇砖讜诪专讜 讛讜讗: 诪讞爪讛 注诇 诪讞爪讛 砖谞讬讛诐 讬讞诇讜拽讜. 讛讻讗 诇讗 砖讬讬讱 诇讜诪专 讛诪讜爪讬讗 诪讞讘讬专讜 注诇讬讜 讛专讗讬讛 讚讗讬谉 讻讗谉 住驻拽: 讗诐 讬讻讜诇 诇谞转拽讜 讜诇讛讘讬讗讜 讻讜'. 谞专讗讛 讚诇讗 诪讬讬专讬 讻砖讛讬转讛 讬讚讛 驻转讜讞讛 讜诇讗讞专 砖谞转谉 讛讙讟 讘讬讚讛 拽驻爪讛 讬讚讛 讚讗''讻 讗驻讬诇讜 讗讬谉 讬讻讜诇 诇讛讘讬讗讜 讗爪诇讜 讗讬谞讛 诪讙讜专砖转 讻讬讜谉 讚讘砖注转 谞转讬谞讛 讛讬讛 讬讻讜诇 诇讛讘讬讗讜 讗爪诇讜 讜诪讛 砖拽讜驻爪转 讬讚讛 讗讞''讻 讝讛 讗讬谞讜 注讜砖讛 讛讘注诇 讗诇讗 讛讬讗 讜讛讜讛 诇讬讛 讻诪讜 讟诇讬 讙讬讟讬讱 诪注诇 讙讘讬 拽专拽注 讜讗讬谞讜 讙讟 讗诇讗 谞专讗讛 诇专''讬 讚诪讬讬专讬 砖讻讘专 讛讬转讛 讬讚讛 拽驻讜爪讛 讜讛讜讗 转讞讘 讛讙讟 诇转讜讱 讬讚讛 讜讗诐 转讞讘 讻诇 讻讱 讘讞讜讝拽 注讚 砖讗讬谞讜 讬讻讜诇 诇讛讘讬讗讜 讗爪诇讜 讛讜讬讗 诪讙讜专砖转 讜专''转 诪驻专砖 讚讘讬讚讛 驻转讜讞讛 讗讬讬专讬 砖驻讬专 讜讗诐 讗讬谞讜 讬讻讜诇 诇讛讘讬讗讜 讗爪诇讜 讛讬讬谞讜 讻砖讛讙讟 讻讘讚 讜讗诐 讬诪砖讜讱 讗爪诇讜 转讬谞转拽 讛诪砖讬讞讛 讜爪专讬讱 诇讬讝讛专 砖转讛讗 讬讚 讛讗砖讛 驻转讜讞讛 注讚 砖讬谞讬讞 讻诇 讛讙讟 讘讬讚讛 讚讗诐 转拽驻讜抓 讬讚讛 讘注讜讚 砖讛讘注诇 讗讜讞讝 讘专讗砖 讛讙讟 讘讬讚讜 诇讗 讛讜讬 讙讟 讚讛讜讬 讻诪讜 讙讟 讘讬讚讛 讜诪砖讬讞讛 讘讬讚讜 讜谞专讗讛 讚讻砖专 讚诇讗 讙专注 诪注专拽 诇讛 讞专爪讬讛 讜砖诇驻转讜 讚讛讜讬 讙讟 讗注''讙 讚讘讬讚 讛讘注诇 诇讛讚拽 诪转谞讬讜 砖诇讗 转讟讜诇 讜讛诪讞诪讬专 转讘讗 注诇讬讜 讘专讻讛: 讜讛讗 讘讗专讘注 讗诪讜转 讚讬讚讛 拽讗 谞驻讬诇. 讛讜讛 诪爪讬 诇砖谞讜讬讬 讚诪讬讬专讬 砖讛讗砖讛 注讜诪讚转 讘讞爪专 讚讬讚讬讛 讚诇讬转 诇讛 讗专讘注 讗诪讜转 讗讜 讘专讛''专. 诇专讘 讗砖讬 讚驻''拽 讚讘''诪 (讚祝 讬:): 讜转转讙专砖 诪讗讜讬专讗 讚讗专讘注 讗诪讜转. 讜讗''转 讜讛讗 诇讗 诪讬谞讟专 讻讚讗诪专讬谞谉 讘住诪讜讱 讘讗讜讬专 讙讙 讜讬''诇 讚讗讜讬专 讗专讘注 讗诪讜转 讞砖讬讘 诇讬讛 诪讬谞讟专 讜注讜诪讚转 注诇 专讗砖 讛讙讙 诪讬讬专讬 讗驻讬诇讜 讞讜抓 诇讗专讘注 讗诪讜转 讜诇讛讻讬 驻专讬讱 讜讛讗 诇讗 诪讬谞讟专 讜专''讬 讗讜诪专 讚专讘讬 讗诇注讝专 讙讜驻讬讛 诪住驻拽讗 诇讬讛 讗诐 诪讛 砖转讬拽谞讜 讞讻诪讬诐 讗专讘注 讗诪讜转 转讬拽谞讜 讙诐 讘讗讜讬专 讜讗注''讙 讚诇讗 诪讬谞讟专 注砖讗讜讛讜 讻诪讬谞讟专 讻诪讜 砖注砖讜 讗专讘注 讗诪讜转 专砖讜转讜 讜讗注''驻 砖讗讬谞讛 专砖讜转讜:




专诪讘"谉

(诪)砖谞讬讛谉 讗讬谉 讬讻讜诇讬谉 诇砖讜诪专讜. 转讬诪讗 讛讜讗, 讻讬讜谉 砖讗讬谉 讛讬讗 讬讻讜诇讛 诇砖讜诪专讜 讗诪讗讬 诪转讙专砖转. 讜讘转讜住' 诪驻专砖 砖谞讬讛谉 讗讬谉 讬讻讜诇讬谉 诇砖讜诪专讜 讻"讗 讘驻谞讬 注爪诪讜 讗讘诇 砖谞讬讛诐 讘讬讞讚 讬讻讜诇讬谉 诇砖诪专讜 讜讗讬谞讜 诪讞讜讜专 诇讬 砖讻讬讜谉 砖讛讚讘专 转诇讜讬 讘砖诪讬专讛 讻诇 诪拽讜诐 砖爪专讬讱 讛讘注诇 讗讙讬讚 讘讛 讜讛讬讗 讗讬谞讛 诪讙讜专砖转 讜讗驻砖专 诇驻专砖 砖谞讬讛诐 讗讬谞谉 讬讻讜诇讬谉 诇砖诪专讜 讜讛讜讗 讘转讜讱 讚' 讗诪讜转 砖诇讛 讜诇驻讬讻讱 诪讙讜专砖转 讜讻讬讜谉 砖讗讬谞讛 讬讻讜诇讛 诇砖诪讜专 讗讬谞讛 诪讙讜专砖转 讙诐 讝讛 讗讬谞讜 讻诇讜诐. 



讛讬转讛 讬讚讛 注砖讜讬讛 拽讟驻专住 讜讻讜'. 讗讬' 讚拽砖讛 诇讬讛, 讜讛讛讜讗 诪转讙诇讙诇 讛讜讗. 讜讗诪专讬' 讘驻专拽 讘' 讗讜讞讝讬谉 诪转讙诇讙诇 拽讗诪专转 砖讗谞讬 诪转讙诇讙诇 讚讻诪讜谞讞 讚诪讬. 讜诇讗讜 拽讜砖讬讗 讛讬讗 讚砖讗谞讬 诪转讙诇讙诇 讚讛转诐 讻讙讜谉 爪讘讬 砖讘讜专 砖讗驻砖专 砖讬谞讜讞 砖诐. 讗讘诇 讛讻讗 讗讬谉 诪拽讜诐 诇谞讜讞 讘讬讚讛.



 讜讛讗 讚讗拽砖讬谞谉 讛讻讗 讜讻讬 诇讗 谞讞 诪讗讬 讛讜讬 转转讙专砖 诪讗讜讬专讗 讚讚' 讗诪讜转. 讗讬讻讗 诇诪讬讚拽 讘讛 讜讛讗 讗讜讬专 砖讗讬谉 住讜驻讜 诇谞讜讞 讛讜讗 讜讗讜讬专 砖讗讬谉 住讜驻讜 诇谞讜讞 诇讗讜 讻诪讜谞讞 讚诪讬. 讜讗"诇 诪砖讜诐 讚讘注讬讗 讜诇讗 讗讬驻砖讟讗. 讜讛"拽 转驻砖讜讟 讚诇讗讜 讻诪讜谞讞 讚诪讬 讗讜 转驻砖讜讟 讚讘注讬 专' 讗诇注讝专. 讜讗祝 注"讙 讚诪讻诇 讞讚讗 讬讻讜诇 诇诪讬讚讞讬讬讗 谞讬讞讗 诇讬讛 诇讗讜拽诪讗 讘注讜诪讚转 注"讙 讛谞讛专. 讜讬"诇 讚讛讻讗 讘住讜驻讜 诇谞讜讞 讛讜讗 诪砖注讛 专讗砖讜谞讛. 讗诇讗 讚诇讗 谞讞 砖讘讗 讛专讜讞 讜谞讟诇转讜 讜讻讬讜谉 讚诪注讬拽专讗 诇诪讬谞讞 拽讗讬 讜讻讞讜 讚讝讜专拽 讛讬讗 讚诪驻讬拽讗 诇讬讛 转驻讬住 诇讬讛 诇砖讜谉 专讗砖讜谉.
讜讛讗 讚讗诪专讬谞谉 谞诪讬 讛讻讗 讗讘诇 拽讚诪讛 讚诇讬拽讛 诇讙讟 诇讗 讚诪注讬拽专讗 诇讗讜 诇诪讬谞讞 拽讗讬 诇讗 讚诪讬 诇讗讜讬专 砖讗讬谉 住讜驻讜 诇谞讜讞 讚讛转诐 讗讬讻讗 讗讜讬专 讗讘诇 讛讻讗 讗讜讬专 讚诇讬拽讛 讛讜讗 讜讛讻讬 讗诪专讬谞谉 讘讛讚讬讗 讘驻专拽 讛砖讜讗诇 讛转诐 诇讗 诪驻住讬拽 诪讬讚讬 讛讻讗 诪驻住讬拽 讻诇讬 讻"砖 讛讻讗 讚诪驻住拽讗 讚诇讬拽讛 讜讬"诇 讚讗驻讬' 诇讗 诪驻住拽讗 讚诇讬拽讛 讻讙讜谉 砖讝专拽 诇讗讜讬专 讞爪专 讜讛讬转讛 讚诇讬拽讛 讘专讗砖 讛讞爪专 讛砖谞讬 讗讬谞讜 讙讟 讚诪讗讘讚讜 诇讚注转 讛讜讗 讚诪注讬拽专讗 诇讗讘讜讚 讝专拽.





专砖讘"讗

 专讘讛 讜专讘 讬讜住祝 讚讗诪专讬 转专讜讬讬讛讜 讛讻讗 讘砖转讬 讻转讬 注讚讬诐 注住拽讬谞谉. 讛拽砖讛 讛专讘 专讘讬 讗诇讞谞谉 讝"诇 讗诐 讻谉 讛讗 讚拽转谞讬 诇注谞讬谉 讛讞讜讘 诪讞爪讛 注诇 诪讞爪讛 讬讞诇讜拽讜 讛讬讬谞讜 谞诪讬 讘砖转讬 讻转讬 注讚讬诐 讜讗诪讗讬 讬讞诇讜拽讜 讗讚专讘讛 讛讜讛 诇谉 诇诪讬诪专 讗讜拽讬 转专讬 诇讘讛讚讬 转专讬 讜讗讜拽讬 诪诪讜谞讗 讘讞讝拽转 诪专讬讛, 讜转专爪讜 讘转讜住驻讜转 讚讛讻讗 诇转专讜讬讬讛讜 讗讬转 诇讛讜 讞讝拽讛 诇诪诇讜讛 讗讬讻讗 诇诪讬诪专 讗讜拽讬 讗讞讝拽转讬讛 砖讛讜讗 诪讞讜讬讘 诇讜 讛诇讜讛 拽讜讚诐 砖谞讜诇讚 住驻拽 讝讛, 讜诇诇讜讛 讗讬讻讗 讞讝拽讛 讚讗讬讻讗 诇诪讬诪专 讗讜拽讬 诪诪讜谞讗 讘讞讝拽转 诪专讬讛 讛讬诇讻讱 讬讞诇讜拽讜, 讜讗诐 转讗诪专 讗讚专讘讛 讛讜讛 诇讬讛 讻诪谞讛 讛诇讜讬转谞讬 讜讗讬谞讬 讬讜讚注 讗诐 驻专注转讬讱 讗诐 诇讗讜 讚转谞谉 讘讘讘讗 拽诪讗 驻专拽 讛讙讜讝诇 讘转专讗 (讘讘讗 拽诪讗 拽讬讞, 讗) 砖讛讜讗 讞讬讬讘, 讬砖 诇讜诪专 讚砖讗谞讬 讛转诐 讚诇讬讻讗 专讙诇讬诐 砖驻专注讜, 讗讘诇 讛讻讗 讛专讬 谞讜诇讚 住驻拽 讝讛 诇驻谞讬讱 讜讛讬诇讻讱 讬讞诇讜拽讜.



专讘讬 讬讜讞谞谉 讗诪专 拽专讜讘 诇讛 砖谞讬谞讜 讜讗驻讬诇讜 诪讗讛 讗诪讛. 讜讟注诪讗 讚诪讬诇转讗 诇讚注转 专讘讬 讬讜讞谞谉 诪砖讜诐 讚讻诇 诪讗谉 讚诪拽讚砖 讗讚注转讗 讚专讘谞谉 诪拽讚砖 讜诪砖讜诐 注讙讜谞讛 讛拽诇讜 砖讻诇 砖拽专讜讘 诇讛 讜讗驻讬诇讜 诪讗讛 讗诪讛 诪讙讜专砖转 讚讗专讘注 讗诪讜转 讙讜驻讬讬讛讜 讗讬谞谉 拽讜谞讜转 讚讘专 转讜专讛 讗诇讗 诪转拽谞转 讞讻诪讬诐 讜讻诇 砖讻谉 讻诇 砖讬讻讜诇讛 诇砖诪专讜 砖讗讬谞讛 讗诇讗 诪讚讘专讬讛诐 讜诪砖讜诐 转拽谞转 注讙讜谞讜转, 讜讛讬讬谞讜 讚讗诪专 专讘 讗住讬 讗诪专 专讘讬 讬讜讞谞谉 诇讙讬讟讬谉 讗诪专讜 讜诇讗 诇讚讘专 讗讞专 讜诪砖讜诐 诇转讗 讚讙讬专讜砖讬谉 转拽讬谞讜 讗祝 讘拽讬讚讜砖讬谉 诪砖讜诐 讚讻转讬讘 讜讬爪讗讛 讜讛讬转讛 砖谞讬讛诐 讗讬谉 讬讻讜诇讬谉 诇砖诪专讜 讝讛 诪讞爪讛 注诇 诪讞爪讛, 讜讗诐 转讗诪专 讻讬讜谉 砖讛讬讗 讗讬谞讛 讬讻讜诇讛 诇砖诪专讜 讗诪讗讬 诪讙讜专砖转 讻诇诇, 讜转讬专爪讜 讘转讜住驻讜转 讚讛讻讬 拽讗诪专 砖谞讬讛诐 讗讬谞谉 讬讻讜诇讬谉 诇砖诪专讜 讻诇 讗讞讚 讘驻谞讬 注爪诪讜 讗诇讗 砖砖谞讬讛诐 爪专讬讻讬诐 讘砖诪讬专转讜 讛专讬 讝讜 诪讙讜专砖转 讜讗讬谞讛 诪讙讜专砖转, 讜爪专讬讱 注讬讜谉 讚诪讻诇 诪拽讜诐 讻讬讜谉 砖讛讘注诇 爪专讬讱 讘砖诪讬专转讜 讗讙讬讚 讘讬讛 讛讜讗, 讜注讜讚 讚拽砖讬讗 诇讬 讚讗诐 讻谉 砖谞讬讛诐 讬讻讜诇讬谉 诇砖诪专讜 讛讬讬谞讜 砖讻诇 讗讞讚 诪讛诐 讬讻讜诇讬谉 诇砖诪专讜 讘诇讗 砖诪讬专转 讞讘专讜 讜讗诐 讻谉 讘讝讜 讗诪讗讬 讗讬谞讛 诪讙讜专砖转 讻讬讜谉 砖讛讜讗 讗讬谞讜 爪专讬讱 讘砖诪讬专转讜.



 [讘谞讚驻住: 转谞讬讗 谞诪讬 讛讻讬 讗诪专 专讘讬 讗诇注讝专 [专讘讬 讗诇讬注讝专 讗讜诪专] 讜讻讜'. 拽砖讬讗 诇讬 讻讬讜谉 讚转谞讬讗 讻讜转讬讛 讚专讘讬 讬讜讞谞谉 讗诪讗讬 诇讗 讗讜转讬讘 诪讬谞讛 诇讻讜诇讛讜 讗讬谞讱 讚诪驻专砖讬 诇讛 诇诪转谞讬转讬谉 讘讗专讘注 讗诪讜转, 讜讬砖 诇讜诪专 讚讻诇 讛谞讱 诇讗 讗讜拽诪讬讛 讚讜拽讗 讘讗专讘注 讗诪讜转 讚讗驻砖专 讚诇讚讬讚讛讜 谞诪讬 讗讬转 诇讛讜 讻讬 讛讗 讚专讘讬 讬讜讞谞谉 讗诇讗 诪砖讜诐 讚讘讗专讘注 讗诪讜转 讗讬讻讗 讞讚讜砖讬讛 讟驻讬 讚讗讬 拽讚讬诐 讗讬讛讜 讗祝 注诇 讙讘 讚讝专拽讜 诇讛 转讜讱 讗专讘注 讗诪讜转 讗讬谞讛 诪讙讜专砖转 诪砖讜诐 讛讻讬 诪驻专砖讬 诇讛 讘讗专讘注 讗诪讜转, 讻讱 谞专讗讛 诇讬].



讗诪专 诇讬讛 砖诪讜讗诇 诇专讘 讬讛讜讚讛 砖讬谞谞讗 讻讚讬 砖转砖讜讞 讜转讟诇谞讜 讜讗转 诇讗 转注讘讬讚 注讜讘讚讗 注讚 讚诪讟讬 讙讬讟讗 诇讬讚讛. 驻讬专砖 专砖"讬 讝"诇: 讚砖诪讜讗诇 诇驻专砖 拽专讜讘 诇讛 讚诪砖谞转讬谞讜 讛讜讗 讚讗转讗, 讜讻谉 谞专讗讛 诪讚讘专讬 专讘谞讜 讗诇驻讗住讬 讝"诇, 讜讗转 诇讗 转注讘讬讚 讘讛 注讜讘讚讗, 驻讬专砖 专讘讬谞讜 讞谞谞讗诇 讝"诇: 讜讗转 诇讗 转注讘讬讚 讘讛 注讜讘讚讗 讘讛讗 讜转讜专讛 砖讛讬讗 诪讙讜专砖转 诇讙诪专讬 注讚 讚诪讟讬 讙讬讟讗 诇讬讚讛 讜讻讜', 讜讗谞讜 拽讘诇谞讜 诪专讘讜转讬谞讜 砖讗驻讬诇讜 讝专拽讜 诇讛 讘讞爪专讛 诇讗 诪砖转专讬讗 诇注诇诪讗 注讚 讚诪讟讬 讙讬讟讗 诇讬讚讛 讚讙专住讬谞谉 讘讬专讜砖诇诪讬 讛诪讞讜讜专 诪讻讜诇诐 注讚 砖讬转谞谞讛 诇讬讚讛, 注讚 讻讗谉. 讜讚讘专讬 转讬诪讛 讛诐 讚讛讗 专讘讗 讚讘转专讗 讛讜讗 注讘讚 注讜讘讚讗 讻讚讗诪专讬谞谉 诇注讬诇 转讬讝讜诇 讜转讬讞讜讚 讜转驻转讞 讜转拽谞讬 讙讬讟讗 讗讙讘 讘讬转讗, 讜讛讛讜讗 讚讬专讜砖诇诪讬 讗讗专讘注 讗诪讜转 拽讗讬 讚讙专住讬谞谉 讛转诐 转谞讬 专讘讬 讗诇注讝专 讗驻讬诇讜 讛讜讗 拽专讜讘 诇讛 诪诇讜 讜讘讗 讻诇讘 讜谞讟诇讜 讗讬谞讛 诪讙讜专砖转, 砖诪讜讗诇 讘讛讚讗 讚专讘讬 讗诇注讝专 驻诇讬讙 讛诪讞讜讜专 砖讘讻讜诇谉 注讚 砖讬转谞谞讜 诇转讜讱 讬讚讛 讗诇讗 砖讚讘专讬 拽讘诇讛 讛诐 讜专讗讜讬讬谉 诇讞讜砖 诇讛谉, 讗讘诇 专讘谞讜 讗诇驻讗住讬 讻讝"诇 讻转讘 讛诇讻讜转 讛诇诇讜 讚讝专拽讜 诇讛 讘转讜讱 讞爪专讛 讜驻诇讜讙转讗 讚注讜诇讗 讜专讘讬 讛讜砖注讬讗 讜讝讜专拽讜 讘诪讟讛 砖诇讛 讜讚讗讬 诇诪注砖讛 讻转讘谉.
讜转诪讬讛讗 诇谉 讛讗 讚讗诪专 专讘 讬讛讜讚讛 讛讬转讛 讬讚讛 注砖讜讬讛 拽讟驻专住 讜讝专拽讜 诇讛 讗讬谞讛 诪讙讜专砖转 讜讗住讬拽谞讗 讚讗讬 谞驻讬诇 讘转讜讱 讗专讘注 讗诪讜转 砖诇讛 讜谞讞 讛专讬 讝讜 诪讙讜专砖转, 讜讛讗 讗诪专 诇讬讛 砖诪讜讗诇 诇专讘 讬讛讜讚讛 砖讬谞谞讗 讻讚讬 砖转砖讜讞 讜转讟诇谞讜 讚讗诇诪讗 讗祝 讗专讘注 讗诪讜转 讗讬谞谉 拽讜谞讜转 诇讛, 讜注讜讚 讚讗祝 讘讻讚讬 砖转砖讜讞 讜转讟诇谞讜 讗诪专 诇讬讛 诇讗 转注讘讬讚 注讜讘讚讗.
讜讛专诪讘"诐 讝"诇 驻住拽 讻专讘 讬讛讜讚讛 讚讗诐 讛讬转讛 讬讚讛 注砖讜讬讛 拽讟驻专住 讗讬谞讛 诪讙讜专砖转 讜讗诐 谞讞 讘转讜讱 讗专讘注 讗诪讜转 讚讬讚讛 诪讙讜专砖转, 讚讗诇诪讗 住讘讬专讗 诇讬讛 讚专讘讬 讬讛讜讚讛 诇诪注砖讛 讗诪专讛 讜讗祝 注诇 讙讘 讚诇讗 诪讟讗 讙讬讟讗 诇讬讚讛 讜讚讜拽讗 转讜讱 讗专讘注 讗诪讜转, 讜讻谉 讻转讘 讛讗 讚讗诪专 专讘讬 讬讜讞谞谉 讛讜讗 讬讻讜诇 诇砖诪专讜 讜讛讬讗 讗讬谞讛 讬讻讜诇讛 诇砖诪专讜 讝讛 拽专讜讘 诇讜 讜讗驻讬诇讜 诪讗讛 讗诪讛 砖谞讬讛谉 讬讻讜诇讬谉 诇砖诪专讜 砖谞讬讛谉 讗讬谉 讬讻讜诇讬谉 诇砖诪专讜 讝讛讜 诪讞爪讛 注诇 诪讞爪讛, 讜讻谉 讻转讘 讛讗 讚讗诪专 砖诪讜讗诇 诇专讘 讬讛讜讚讛 讻讚讬 砖转砖讜讞 讜转讟诇谞讜 讜讗转 诇讗 转注讘讬讚 注讜讘讚讗 注讚 砖讬讙讬注 讙讟 诇讬讚讛 讚诪砖诪注 砖讗讬谞讛 诪讙讜专砖转 诇注讜诇诐 讗祝 注诇 驻讬 砖谞讞 讘转讜讱 讗专讘注 讗诪讜转 砖诇讛 讜讗驻讬诇讜 讘转讜讱 驻砖讜讟 讬讚讬讛 注讚 砖讬讙讬注 讙讟 诇讬讚讛 诪诪砖. 讜讝讛 诇砖讜谞讜: 讛讬转讛 讬讚讛 注砖讜讬讛 拽讟驻专住 讜讝专拽 讛讙讟 注诇 讬讚讛 讜谞驻诇 诇讗专抓 讗诐 谞驻诇 诇转讜讱 讗专讘注 讗诪讜转 砖诇讛 讜谞讞 讛专讬 讝讜 诪讙讜专砖转, 讝专拽讜 诇讛 讘专砖讜转 讛专讘讬诐 讗讜 讘专砖讜转 砖讗讬谞讛 砖诇 砖谞讬讛诐 拽专讜讘 诇讛 诪讙讜专砖转 拽专讜讘 诇讛 讗讬谞讛 诪讙讜专砖转 讛讬讛 拽专讜讘 诇讛 讻讚讬 砖转砖讜讞 讜转讟诇谞讜 讛专讬 讝讛 驻住讜诇 注讚 砖讬讙讬注 讙讟 诇讬讚讛 讜讗讞专 讻讱 转谞砖讗 讘讜 诇讻转讞讬诇讛 讻讬爪讚 讛讜讗 拽专讜讘 诇讜 讛专讬 讛讜讗 讬讻讜诇 诇砖诪专讜 讜讛讬讗 讗讬谞讛 讬讻讜诇讛 诇砖诪专讜 讝讛讜 拽专讜讘 诇讜 砖谞讬讛谉 讬讻讜诇讬谉 诇砖诪专讜 讗讜 砖谞讬讛谉 讗讬谉 讬讻讜诇讬谉 诇砖诪专讜 讝讛 诪讞爪讛 注诇 诪讞爪讛 讛讜讗 讘讗 转讞诇讛 讜注诪讚 讜讗讞专 讻讱 注诪讚讛 讛讬讗 讻谞讙讚讜 讜讝专拽讜 诇讛 讗诐 讛讬讛 讛讙讟 讘转讜讱 讗专讘注 讗诪讜转 砖诇讜 讗讬谞讛 诪讙讜专砖转 讗祝 注诇 驻讬 砖讗诐 转砖讜讞 转讟诇谞讜, 注诪讚讛 讛讬讗 转讞诇讛 讜讘讗 讛讜讗 讜注诪讚 讻谞讙讚讛 讜讝专拽讜 诇讛 讗祝 注诇 驻讬 砖讛讜讗 诪讞爪讛 注诇 诪讞爪讛 讛讜讗讬诇 讜讛讜讗 讘转讜讱 讗专讘注 讗诪讜转 砖诇讛 讛专讬 讝讛 驻住讜诇 注讚 砖讬讙讬注 讙讟 诇讬讚讛, 注讚 讻讗谉. 讜诇讻讗讜专讛 讚讘专讬讜 谞专讗讬谉 讻住讜转专讬谉 讝讛 讗转 讝讛, 讜谞专讗讛 砖讛讜讗 讝"诇 诪驻专砖 讚讛讗 讚讗诪专 诇讬讛 砖诪讜讗诇 诇专讘 讬讛讜讚讛 讻讚讬 砖转砖讜讞 讜转讟诇谞讜 诇讗 讘讗 诇驻专砖 拽专讜讘 诇讛 讚诪转谞讬转讬谉 讻诪讜谉 砖驻讬专砖 专砖"讬 讝"诇, 讜讬驻讛 驻讬专砖 讚讗诐 讗讬转讛 讛讜讛 诇讬讛 诇砖诪讜讗诇 诇诪讬诪专 砖讬谞谞讗 讻讚讬 砖转砖讜讞 讜转讟诇谞讜 讝讛 拽专讜讘 诇讛 讻讻讜诇讛讜 讗讬谞讱 讚诪驻专砖讬 诇讛 诇诪转谞讬转讬谉 讜讻谉 谞诪讬 讛讜讛 诇讬讛 诇驻专讜砖讬 讗讬讝讛讜 拽专讜讘 诇讜 讜诪讞爪讛 注诇 诪讞爪讛, 讜注讜讚 讚讙讘讬 诪讬诪专讬讛 讚专讘 讬讛讜讚讛 讚讛讬转讛 讬讚讛 注砖讜讬讛 拽讟驻专住 诇讗 讛讜讛 诪拽砖讬谞谉 讜讛讗 讻讬 拽讗 谞驻讬诇 诇讗专讘注 讗诪讜转 讚讬讚讛 拽讗 谞驻讬诇 讚讛讗 专讘 讬讛讜讚讛 拽讘诇讛 诪专讘讬讛 讚讗讬谉 诇讛 讗诇讗 讻讚讬 砖转砖讜讞 讜转讟诇谞讜 讜讛讜讛 诇讛讜 诇诪讬诪专 讜讛讗 讻讬 拽讗 谞驻讬诇 讘转讜讱 驻砖讜讟 讬讚讬讛 拽讗 谞驻讬诇 讚讛讬讗 讛讬讗 住讘专转讜 砖诇 专讘 讬讛讜讚讛 砖拽讘诇 诪砖诪讜讗诇 专讘讜, 讜注讜讚 讻讬 讗诪专 诇讬讛 砖诪讜讗诇 讻讚讬 砖转砖讜讞 讜转讟诇谞讜 讝讛 拽专讜讘 诇讛 讚诪砖诪注 讚讞讜抓 诪砖讬注讜专 讝讛 讗讬谞讛 诪讙讜专砖转 讛讜讛 诇谉 诇讗拽砖讜讬讬 注诇讬讛 诪讛讗 讚转谞讬讗 讻诇 砖拽专讜讘 诇讛 诪诇讜 讚讗转讬讗 讻专讘讬 讬讜讞谞谉 讜讚诇讗 讻讜转讬讛 讚砖诪讜讗诇 [讘谞讚驻住: 讗讘诇 诇讻讜诇讛讜 讗讬谞讱 诇讬讻讗 诇讗拽砖讜讬讬 诪讬谞讛 讻诪讜 砖讻转讘转讬 诇诪注诇讛].
讜诪住转讘专讗 讚讛讻讬 驻讬专讜砖讛 诇驻讬 砖讬讟转讜 砖诇 专讘谞讜 讝"诇, 讗专讘注 讗诪讜转 砖诇讛 讻讙讜谉 砖讘讗讛 讛讬讗 讜注诪讚讛 讝讻转讛 讘讗专讘注 讗诪讜转讬讛 [讘谞讚驻住: 讜讗诐 注诪讚 讛讘注诇 讞讜抓 诪讗专讘注 讗诪讜转讬讛] 讜讝专拽讜 诇讛 讘转讜讱 讗专讘注 讗诪讜转 砖诇讛 讝讛 拽专讜讘 诇讛 讜讛专讬 讝讜 诪讙讜专砖转 讙诪讜专讛 诇讻讜诇讬 注诇诪讗 讚诇讗 讙专注 讙讟 诪砖讗专 讚讘专讬诐 讚讗专讘注 讗诪讜转 拽讜谞讜转 诇讜 讘讻诇 诪拽讜诐 讜讻谉 砖讻谉 讙讟 砖讛拽诇讜 讘讜 诪砖讜诐 转拽谞转 注讙讜谞讜转 注讚 砖讗诪专 专讘讬 讬讜讞谞谉 讚拽专讜讘 诇讛 砖谞讬谞讜 讜讗驻讬诇讜 诪讗讛 讗诪讛 讻诇 砖讬讻讜诇讛 诇砖诪专讜 讝讛讜 拽专讜讘 诇讛 讜讛讻讬 诪讻专注转 讘专讬讬转讗 讜诪讬谞讛 讚讻诇 砖讻谉 讗专讘注 讗诪讜转 砖拽讜谞讜转 诇讜 诇讗讚诐 讘讻诇 诪拽讜诐 砖拽讜谞讜转 讘讙讟 诇讻讜诇讬 注诇诪讗 拽谞讬谉 讙诪讜专, 讜讛讬讬谞讜 讚讗拽砖讬谞谉 讙讘讬 讛讬转讛 讬讚讜 注砖讜讬讛 拽讟驻专住 讜讛讗 讻讬 拽讗 谞驻讬诇 诇转讜讱 讗专讘注 讗诪讜转 讚讬讚讛 拽讗 谞驻讬诇 讚讘讛讗 诇讬讻讗 诪讗谉 讚驻诇讬讙, 讜讻讬 讝专拽 诇讛 讗驻讬诇讜 讞讜抓 诇讗专讘注 讗诪讜转 砖诇讛 讜讛讬讗 讬讻讜诇讛 诇砖诪专讜 讜讛讜讗 讗讬谞讜 讬讻讜诇 诇砖诪专讜 谞诪讬 诪讙讜专砖转 讙诪讜专讛 讻专讘讬 讬讜讞谞谉 讜讻专讘讬 讬讜谞转谉 讜讻讚转谞讬讗 讻讜转讬讬讛讜 讜诪砖讜诐 转拽谞转 注讙讜谞讜转, 讜讻讚讗诪专 专讘 讗住讬 讗诪专 专讘讬 讬讜讞谞谉 诇讙讬讟讬谉 讗诪专讜 讜诇讗 诇讚讘专 讗讞专 讜讗讬 谞诪讬 诇拽讬讚讜砖讬谉 诪砖讜诐 诇转讗 讚讙讬专讜砖讬谉 讚讻转讬讘 讜讬爪讗讛 讜讛讬转讛, 讜讘讛讗 讗驻讬诇讜 砖诪讜讗诇 诪讜讚讛 讘讛, 讜讛讗 讚驻专讻讬谞谉 讙讘讬 讛讬转讛 讬讚讛 注砖讜讬讛 拽讟驻专住 讜讛讗 讻讬 拽讗 谞驻讬诇 诇转讜讱 讗专讘注 讗诪讜转 讚讬讚讛 拽讗 谞驻讬诇 诇专讜讞讗 讚诪讬诇转讗 拽讗诪专 诇讜诪专 讚讘转讜讱 砖讬注讜专 讝讛 讜讚讗讬 诪讙讜专砖转 讘讬谉 砖讛讜讗 讬讻讜诇 诇砖诪专讜 讘讬谉 砖讗讬谞讜 讬讻讜诇 诇砖诪专讜 讚讗诇讜 讞讜抓 诇讗专讘注 讗诪讜转 讗诐 砖谞讬讛诐 讬讻讜诇讬谉 诇砖诪专讜 讗讬谞讜 诪讙讜专砖转 讜讚讗讬转 讗诇讗 诪讙讜专砖转 讜讗讬谞讛 诪讙讜专砖转, 讜讗转讗 砖诪讜讗诇 讜讞讚讬转 讘讛 讚讗诐 讘讗讛 讛讬讗 转讞诇讛 讜注诪讚讛 讗祝 注诇 驻讬 砖讝讻转讛 讘讗专讘注 讗诪讜转讬讛 讗诐 讘讗 讛讘注诇 讻谞讙讚讛 讜谞讻谞住 讘转讜讱 讗讜转谉 讗专讘注 讗诪讜转 砖诇讛 讜讝专拽讜 诇讛 讗诐 谞驻诇 讛讙讟 讘转讜讱 讻讚讬 砖转砖讜讞 讜转讟诇谞讜 讛讜讬讗 诪讙讜专砖转 讗祝 注诇 驻讬 砖讛讙讟 讘转讜讱 讗专讘注 讗诪讜转 砖诇讜 谞诪讬 讗讘诇 诇诪注讘讚 讘讛 注讜讘讚讗 诇讗 注讘讚讬谞谉 讛讜讗讬诇 讜讛讘注诇 讘转讜讱 讗专讘注 讗诪讜转 砖诇讛 注讚 砖讬讙讬注 讙讟 诇讬讚讛, 讗讘诇 讗诐 讘讗 讛讘注诇 讜注诪讚 讝讻讛 讘讗专讘注 讗诪讜转讬讜 讜讗祝 注诇 驻讬 砖讘讗讛 讛讬讗 讘转讜讱 讗讜转谉 讗专讘注 讗诪讜转 讜讝专拽讜 诇讛 讗驻讬诇讜 讘转讜讱 讻讚讬 砖转砖讜讞 讜转讟诇谞讜 讗讬谞讛 诪讙讜专砖转 讻诇诇 讚讝讛讜 拽专讜讘 诇讜 讚讻讬讜谉 砖拽讚诐 讛讜讗 讗讬谉 诇讛 讘讗讜转谉 讗专讘注 讗诪讜转 讜诇讗 讻诇讜诐 讜讻讗诇讜 诇讗 讬爪讗 讛讙讟 诪专砖讜转 讘注诇 讻诇诇 讚诪讬 讜讗驻讬诇讜 住驻拽 诪讙讜专砖转 诇讗 讛讜讬讗, 讜讘讝讛 注诪讚讜 讻诇 讚讘专讬 讛专讘 讝"诇 讛诇讻讛 诇诪注砖讛 讜讬爪讗转 讻诇 住讜讙讬讬转讬谞讜 讘砖诇讜诐, 讻讱 谞专讗讛 诇讬. 讜注诐 讝讛 谞住转诇拽讛 诪注诇讬讜 讟注谞转 讛专讗讘"讚 讝"诇 砖讻转讘 注诇讬讜 讗诪专 讗讘专讛诐 转诪讛 讗谞讬 讗讞专 砖讛住讻讬诪讜 讘住讜祝 砖讗讬谉 诪转讬专讬谉 讗讜转讛 诇讬谞砖讗 讜讗诐 诪转 爪专讬讻讛 讞诇讬爪讛 诪讻讜诇诐 注讚 砖讬讙讬注 讙讟 诇讬讚讛 诇诪讛 讛讜爪专讱 诇讗诇讛 讛讞拽讬专讜转 讜讗讜诇讬 诇讚注转 讗转 砖讗讬谞讛 诪讙讜专砖转 讻诇诇, 注讚 讻讗谉. 讜讗讬 讗驻砖专 诇讜诪专 讻谉 砖讛专讬 讛专讘 讝"诇 讛讘讬讗 讻诇 爪讜专转谉 讜讘谞讞 讘转讜讱 讗专讘注 讗诪讜转 砖诇讛 讜讘砖讬讻讜诇讛 诇砖诪专讜 讻转讘 砖讛讬讗 诪讙讜专砖转 讜讘讛讗 讚砖诪讜讗诇 讗诪专 讛专讬 讝讛 讙讟 驻住讜诇 讗诇讗 讜讚讗讬 注诐 诪讛 砖讻转讘转讬 注诪讚讜 讚讘专讬讜 讗讬谉 讘讛诐 谞驻转诇 讜注拽砖.



讛讻讗 讘诪讗讬 注住拽讬谞谉 讚讗诪专 诇讬讛 讝专讜拽 诇讬 讞讜讘讬 讜讛驻讟专. 拽砖讬讗 诇讬 讗诐 讻谉 拽专讜讘 诇诇讜讛 讗诪讗讬 讞讬讬讘, 讜讬砖 诇讜诪专 讚讻讬 拽讗诪专 诇讬讛 讝专讜拽 诇讬 讞讜讘讬 讜讛驻讟专 讝专讜拽 讘转讜讱 专砖讜转讬 拽讗诪专 讜讻诇 砖拽专讜讘 诇诇讜讛 诇讗 讘讗 诇专砖讜转 讛诪诇讜讛, 讜讛讻讬 讗讬转讗 讘讬专讜砖诇诪讬 讚讙专住讬谞谉 讛转诐 讜讛讗 转谞讬谞谉 讜讻谉 诇注谞讬谉 讛讞讜讘 讗诪专 诇讬讛 砖讻谉 讗诐 讗诪专 诇讜 讝讜专拽讛讜 诇讬诐 讜讬讛讗 诪讞讜诇 诇讱 诪讞讜诇 诇讜, 诪注转讛 讗驻讬诇讜 拽专讜讘 诇诇讜讛 讝讻讛 讛诪诇讜讛 讜转谞讬谞谉 拽专讜讘 诇诇讜讛 讛诇讜讛 讞讬讬讘, 砖讻谉 讗诐 讗诪专 诇讜 讝讜专拽讛讜 注讚 砖讬讻谞住 诇专砖讜转讬 讜注讚讬讬谉 诇讗 谞讻谞住 诇专砖讜转讜.



 讛讗 讚讗诪专讬谞谉: 讻讙讜谉 讚讗诪专 诇讬讛 讝专讜拽 诇讬 讞讜讘讬 讘转讜专转 讙讬讟讬谉. 诪住转讘专讗 讚讘诇砖讜谉 讛讝讛 诪诪砖 讗诪专 诇讬讛 讜讛讬讬谞讜 讞讬讚讜砖讜 讚讗驻讬诇讜 讛讻讬 诇讗 诪爪讬 讗诪专 诇讬讛 诪砖讟讛 讗谞讬 讘讱 讚讗讬 诇讗讜 讚讗砖诪注讬谞谉 诪转谞讬转讬谉 讛讜讛 讗诪讬谞讗 讚诪爪讬 讗诪专 诇讬讛 诪砖讟讛 讗谞讬 讘讱 讚讗讟讜 诪讬 讗诪专讬谞谉 讗诇讗 砖转讝专拽讛讜 诇讬 讘转讜专转讬 砖讛讜讗 讙讟 讜诇讗 砖讗讛讗 讝讜讻讛 讘讜 讻诇 砖谞讻谞住 诇专砖讜转 砖诇讜 讻讙讟 讜砖转驻讟专, 讗讘诇 讗讬 诪驻专砖讬谞谉 讝专讜拽 诇讬 讞讜讘讬 讘转讜专转 讙讬讟讬谉 砖讬讛讗 讚讬谞讱 讻讚讬谉 讝讜专拽 讙讬讟讬谉 讘讻讬 讛讗 驻砖讬讟讗 诇谉 讚诇讗 诪爪讬 讗诪专 诪砖讟讛 讗谞讬 讘讱 讚讝讛讜 讝专讜拽 诇讬 讞讜讘讬 讜讛驻讟专 讚诇讗 爪专讬讻讗 诇诪讬诪专.



讙讟 讘讬讚讛 讜诪砖讬讞讛 讘讬讚讜 讗诐 讬讻讜诇 诇谞转拽讜 讜诇讛讘讬讗讜 讗爪诇讜 讗讬谞讛 诪讙讜专砖转 讜讗诐 诇讗讜 诪讙讜专砖转. 驻讬专砖讜 讘转讜住驻讜转 讘砖诐 专讘谞讜 转诐 讝"诇 专讜讗讬谉 讻诇 砖讗讬诇讜 讙讟 讻讘讚 讜诪砖讬讞讛 讚拽讛 砖转讬驻住拽 讘诪砖讬讻转讜 讛专讬 讝讜 诪讙讜专砖转 讚诇讗 讗讙讬讚 讘讬讛 讗讘诇 讗诐 讛诪砖讬讞讛 讞讝拽讛 砖讬讻讜诇 诇诪砖讻讜 讜诇讗 转谞转拽 讛诪砖讬讞讛 讗讬谞讛 诪讙讜专砖转 讜讗驻讬诇讜 拽驻爪讛 讛讗砖讛 讬讚讛 讘讬讜转专 讜讻讞讛 讬驻讛 诪砖诇 讘注诇 讜诪驻谞讬 讝讛 讗讬谞讜 诇讛讘讬讗讜 讗爪诇讜 讗讬谞讛 诪讙讜专砖转 讚讗讬谉 讝讜 谞转讬谞讛 讗诇讗 讻注讬谉 讙讝讬诇讛, 讜讻注谞讬谉 讝讛 驻讬专砖讜 诪砖诪讜 砖诇 专讘谞讜 砖诪讜讗诇 讝爪"诇, 讗讘诇 专"讬 讝"诇 驻讬专砖 讚讻讬讜谉 砖谞转谞讜 讛讘注诇 诇讬讚讛 讜拽驻爪讛 讛讬讗 讬讚讛 诪专爪讜谉 讛讘注诇 注讚 砖讗讬谉 讛讘注诇 讬讻讜诇 诇谞转拽讜 讜诇讛讘讬讗讜 讗爪诇讜 讗祝 注诇 驻讬 砖讗诐 诇讗 拽驻爪讛 讬讚讛 讛讬讛 讛讘注诇 讬讻讜诇 诇讛讘讬讗讜 讗爪诇讜 诪讞诪转 讛诪砖讬讞讛 砖讘讬讚讜 讛专讬 讝讜 诪讙讜专砖转 讻讬讜谉 砖拽驻爪讛 讬讚讛 诪专爪讜谉 讛讘注诇 讚诇讗 讙专注 诪注专讬讱 诇讛 讞专爪讬讛 讜砖诇驻转讬讛 砖讗讬谉 讛讘注诇 谞讜转谞讜 诪诪砖 诇讬讚讛 讜讗驻讬诇讜 讛讻讬 诪讙讜专砖转, 讜讗祝 注诇 驻讬 讻谉 讛讜专讛 诇讛讞诪讬专 讻讚讘专讬 讛专讗砖讜谞讬诐 讝"诇 讜讛爪专讬讱 诇转转 讛讙讟 讘讬讚讛 驻转讜讞讛 讗讜 诇转讜讱 讞讬拽讛 砖讛讘注诇 讙讜诪专 谞转讬谞转 讛讙讟 诇讙诪专讬 讚讘讝讛 讗讬谉 诇驻拽驻拽 讻诇讜诐.



讛讬转讛 讬讚讛 注砖讜讬讛 讻拽讟驻专住 讜讝专拽讜 诇讛 讗祝 注诇 驻讬 砖讛讙讬注 讙讟 诇讬讚讛 讗讬谞讛 诪讙讜专砖转. 讜讗祝 注诇 讙讘 讚讗诪专讬谞谉 讘驻专拽 拽诪讗 讚讘讘讗 诪爪讬注讗 (讬讘, 讗) 诪转讙诇讙诇 讻诪讜谞讞 讚诪讬 讙讘讬 爪讘讬 砖讘讜专, 讬砖 诪驻专砖讬诐 讚讛转诐 砖讗谞讬 讚讗驻砖专 诇讜 诇爪讘讬 砖讬谞讜讞 讗讘诇 讻讗谉 讚注诇 讻专讞讜 诪转讙诇讙诇 诇讗讜 讻诪讜谞讞 讚诪讬, 讜拽砖讬讗 诇讬 讚讗诐 讻谉 专讘讗 讚讘注讬 诇讛 讛转诐 讗诪讗讬 讘注讗 诇讛 讘讗讜讬专 砖讗讬谉 住讜驻讜 诇谞讜讞 讗驻讬诇讜 讘讝讜专拽 讗专谞拽讬 讘驻转讞 讝讛 讜诪转讙诇讙诇 讜讬讜爪讗 讘驻转讞 讝讛 讛讜讛 诪爪讬 诇诪讬讘注讬 诇讛 讚讛讗 讗专谞拽讬 谞诪讬 注诇 讻专讞讬讛 诪转讙诇讙诇 讜讛转诐 讜讚讗讬 诪砖诪注 讚讚讜拽讗 讘讬讜爪讗 讚专讱 讗讜讬专 拽讗 诪讬讘注讬讗 诇讬讛 讗讘诇 讘诪转讙诇讙诇 驻砖讬讟讗 诇讬讛, 讜注讜讚 拽砖讬讗 诇讬 讗诪讗讬 诇讗 驻砖讬讟讗 诇讬讛 诇专讘讗 诪讛讻讗 讚讗祝 讘诪转讙诇讙诇 讘注诇 讻专讞讜 诇讗讜 讻诪讜谞讞 讚诪讬 讜讻诇 砖讻谉 讘讗讜讬专 砖讗讬谉 住讜驻讜 诇谞讜讞, 讜谞专讗讛 诇讬 讚讙讟 砖讗谞讬 讚讘讬谉 讗讜讬专 砖讗讬谉 住讜驻讜 诇谞讜讞 讘讬谉 诪转讙诇讙诇 讻诇 砖诇讗 谞讞 诪诪砖 讘专砖讜转讛 讗讬谞讛 诪讙讜专砖转 诪砖讜诐 讚讻转讬讘 讜谞转谉 讘讬讚讛 讚诪砖诪注 砖讬谞转谉 诪诪砖 讘专砖讜转讛 讻诇讜诪专 砖讬谞讜讞 讘专砖讜转讛, 讜讛讗 讚转谞谉 讻讬讜谉 砖讛讙讬注 诇讗讜讬专 诪讞讬爪讜转 诪讙讜专砖转 讜讗讜拽诪讛 砖诪讜讗诇 讘讙讙 砖讬砖 诇讜 诪注拽讛, 讜注讜诇讗 讗讜拽诪讛 讘讙讙 砖讗讬谉 诇讜 诪注拽讛 讜讘砖讛讙讬注 诇驻讞讜转 诪砖诇砖讛 住诪讜讱 诇讙讙 讚讻诇 驻讞讜转 诪砖诇砖讛 讻讙讙 讚诪讬 讜讗祝 注诇 驻讬 砖谞砖专祝 讗讜 砖谞讗讘讚 拽讜讚诐 砖谞讞 讛转诐 讛讬讬谞讜 讟注诪讗 诪砖讜诐 讚谞讞 讘讗讜讬专 诪讞讬爪讜转 讗讜 讘驻讞讜转 诪砖诇砖讛 讜诇讗讞专 砖谞讞 讘讗讜讬专 讜专讗讜讬 诇谞讜讞 拽诇讟转讜 讛专讜讞 讜讝专拽转讜 诇讞讜抓 讗讜 砖拽诇讟转讜 讛讗砖 砖讘讗 诇讘住讜祝 讜砖专驻转讜 诪砖讜诐 讛讻讬 诪讙讜专砖转 讛讗 诇诪讛 讝讛 讚讜诪讛 诇砖专驻转讜 讗讜 砖讛讟讬诇转讜 诇讬诐 讗讞专 砖讝讻转讛 讘讜 讚诪讙讜专砖转.



 讛讗 讚诪拽砖讬谞谉: 讜转讬讙专砖 诪讗讜讬专讗 讚讗专讘注 讗诪讜转. 拽砖讬讗 诇讬 讚讛讗 拽讬讬诪讗 诇谉 讚讗讜讬专 砖讗讬谉 住讜驻讜 诇谞讜讞 诇讗讜 讻诪讜谞讞 讚诪讬, 讜讗讬讻讗 诇诪讬诪专 诪砖讜诐 讚讘注讬讗 讜诇讗 讗讬驻砖讬讟讗 讛讬讗, 讜讛讻讬 拽讗诪专 转驻砖讜讟 讚诇讗讜 讻诪讜谞讞 讚诪讬 讗讜 转驻砖讜讟 讚专讘讬 讗诇注讝专 讚讗专讘注 讗诪讜转 讗讬谉 诇讛谉 讗讜讬专, 讜讗讛讚专 诇讬讛 讚诇讗 驻砖讬讟讗 诪讛讗 讻诇诇 讚讗讬讻讗 诇讗讜拽讜诪讛 讘注讜诪讚转 注诇 讙讘 讛谞讛专 讚诪注讬拽专讗 诇讗讬讘讜讚 讗讝诇讗 讜讗专讘注 讗诪讜转 讻讗诇讜 讗讬谉 拽讜谞讜转 讻诇诇, 讜讗诐 转讗诪专 注讜讚 讛讬讻讗 讗拽砖讬谞谉 讜转讬讙专砖 诪讗讜讬专讗 讜讛讗 诇讗 诪讬谞讟专 讜诇讗 注讚讬驻讗 讗专讘注 讗诪讜转 讟驻讬 诪讞爪专讛 讚讘注讬讗 讚诪讬谞讟专 讻讚讗讬转讗 讘住诪讜讱, 讜讬砖 诪驻专砖讬诐 讚讻诇 转讜讱 讗专讘注 讗诪讜转 讚讬讚讛 讛讜讬 诪讬谞讟专 讜诪转谞讬转讬谉 讚讗讜拽讬诪谞讗 讘讙讙 砖讬砖 诇讜 诪注拽讛 讛讗 诇讗讜 讛讻讬 讗讬谞讛 诪讙讜专砖转 诪砖讜诐 讚诇讗 诪讬谞讟专, 讗讬讻讗 诇诪讬诪专 讚诪讬讬专讬 讻讙讜谉 砖诇讗 谞讻谞住 转讜讱 讗专讘注 讗诪讜转, 讜讘砖诐 专"讬 讝爪"诇 转讬专爪讜 讚讛讻讬 拽讗 诪讬讘注讬讗 诇讬讛 诇专讘 讗诇注讝专 讻砖转拽谞讜 讗专讘注 讗诪讜转 讗驻讬诇讜 讗讜讬专谉 转拽谞讜 讻讗诇讜 讛讬讗 讞爪专 讛诪砖转诪专转 讚讻讬 讛讬讻讬 讚注砖讗讜诐 讻专砖讜转讜 讜讗祝 注诇 驻讬 砖讗讬谞谉 专砖讜转讜 讻诪讜 讻谉 讗祝 注诇 驻讬 砖讗讬谞讜 诪砖转诪专 注砖讗讜讛讜 讻诪砖转诪专.





讛诪讗讬专讬

拽砖专 讗转 讛讙讟 讘诪砖讬讞讛 讜谞转谉 讗转 讛讙讟 讘讬讚讛 讜注讻讘 讗转 讛诪砖讬讞讛 讘讬讚讜 讗诐 讬讻讜诇 诇谞转拽讜 诪讬讚讛 讻砖讬诪砖讜讱 讛诪砖讬讞讛 讜诇讛讘讬讗讜 讗爪诇讜 讗讬谞讛 诪讙讜专砖转 注讚 砖转驻住拽 讛诪砖讬讞讛 讻专讬转讜转 讘注讬谞谉 讜诇讬讻讗 讜讗诐 诇讗讜 讻专讬转讜转 讛讜讗 讜讛专讬 讛讬讗 诪讙讜专砖转 讛讬转讛 讬讚讛 注讜诪讚转 讻拽讟驻专住 专"诇 讘诪讚专讜谉 注讚 砖讻砖讛讙讟 讘讬讚讛 讗讬谞讜 诪转注讻讘 讗诐 谞驻诇 诇讗专抓 讛专讬 讘转讜讱 讗专讘注 讗诪讜转 砖诇讛 讛讜讗 讜诪讙讜专砖转 讜诇讗 住讜祝 讚讘专 讘谞驻诇 诇讗专抓 讗诇讗 讗驻讬' 讗讜讬专谉 砖诇 讗专讘注 讗诪讜转 讝讻讛 诇讛 讜讗驻讬' 谞砖专祝 拽讜讚诐 砖谞讞 诇讗专抓 诪讙讜专砖转 砖讗专讘注 讗诪讜转 讬砖 诇讛谉 讗讜讬专 讜讗讬谉 讗讜诪专讬谉 讛讗 诇讗 诪讬谞讟专 诪爪讚 砖专讜讞 诪爪讜讬讛 诇讛驻专讬讞讜 讞讜抓 诇讗专讘注 讗诪讜转 砖讛诪拽讜诪讜转 讛谞诪讜讻讬诐 讗讬谉 专讜讞 诪爪讜讬讛 讘讛诐 讜诪讻诇 诪拽讜诐 讗诐 讛讬转讛 讚诇讬拽讛 拽讜讚诪转 诇砖诐 讗讜 砖注讜诪讚转 注诇 砖驻转 讛谞讛专 讛讜讗讬诇 讜诪转讞诇转 谞驻讬诇转讜 诇讗讘讜讚 讛讬讛 注讜诪讚 讗讬谞讜 讙讟 讜讻谉 讻诇 讻讬讜爪讗 讘讝讛:



讞爪专 砖讛讬讛 诪砖讜转祝 诇讗砖讛 注诐 讗讞专 讜讝专拽讜 诇讛 讘转讜讻讜 讬专讗讛 砖诪讙讜专砖转 讗讘诇 讗诐 讛讬讛 诪砖讜转祝 诇讛 注诐 讘注诇讛 讛讚讘专 住驻拽 注诇 讛讚专讱 砖讛注诪讬讚讜讛 诇注谞讬谉 拽讚讜砖讬谉 讘住驻拽 讘住诇注 砖诇 砖谞讬讛诐 讻诪讜 砖讛转讘讗专 讘专讗砖讜谉 砖诇 拽讚讜砖讬谉 讜讬砖 驻讜住拽讬诐 砖讗注"驻 砖讘拽讚讜砖讬谉 诪拽讚砖转 诪住驻拽 讘讙讬专讜砖讬谉 讗讬谞讛 诪讙讜专砖转 讜讗祝 讗谞讜 讻转讘谞讜讛 砖诐 讘讚专讱 讝讛 讻诪讜 砖讻转讘谞讜 砖诐 讜讛讚讘专讬诐 专讜驻驻讬诐 讛讬讛 诇讘注诇 讞爪专 讜讙讙 诇讜 诇转讜讻讜 讜讛砖讗讬诇讛 讗转 讛讙讙 讛专讬 诇注谞讬谉 诪讛 砖驻讬专砖谞讜 讘诪砖谞转谞讜 讻讞爪专 砖诇讜 讜讙讙 砖诇讛 讜讛讜讗 讛讚讬谉 讛谞讝讻专 讘诪砖谞转谞讜 讘讛讬转讛 注讜诪讚转 注诇 讛讙讙 讛砖讗讬诇讛 讛讞爪专 讛专讬 讛讜讗 讻讙讙 砖诇讜 讜讞爪专 砖诇讛 讜讛讜讗 讚讬谉 讛讜讗 诇诪注诇讛 讜讛讬讗 诇诪讟讛 讛谞讝讻专 讘诪砖谞转谞讜 讜讗讬谉 讗讜诪专讬谉 讛讜讗讬诇 讜讛砖讗讬诇 诇讛 讙讙 讗祝 讞爪专 讛讜讗 诪砖讗讬诇讛 讗讜 讘讛驻讱 讚讞讚 诪拽讜诐 诪讜砖诇讬 讗讬谞砖讬 转专讬 诇讗 诪讜砖诇讬 诇诪讚转 砖专砖讜讬讜转 讞诇讜拽讜转 讘讙讬讟讬谉 砖诇讗 谞讻诇诇 讗讞讚 讘讞讘专讜:





转讜住驻讜转 专讬"讚

讗"专 讗住讬 讗"专 讬讜讞谞谉 诇讙讬讟讬谉 讗诪专讜 讜诇讗 诇讚讘专 讗讞专 驻讬' 砖讗讬谉 讚' 讗诪讜转 拽讜谞讜转 讗诇讗 诇注谞讬谉 讙讬讟讬谉 讜诇讗 诇讚讘专 讗讞专 注讚 砖讬讙讬注 诇讬讚讜 讗讬转讬讘讬讛 专' 讗讘讗 诇专' 讗住讬 讜讻谉 诇注谞讬谉 拽讚讜砖讬谉 砖讗谞讬 讛转诐 讚讻转讬讘 讜讬爪讗讛 讜讛讬转讛 讗讬转讬讘讬讛 讜讻谉 诇注谞讬谉 讛讞讜讘 讗诪专 诇讜 (爪专讬讱) 讝专讜拽 讜讻讜' 讛讻讗 讘诪讗讬 注住拽讬谞谉 讚讗诪专 诇讜 讝专讜拽 诇讬 讞讜讘讬 讘转讜专转 讙讬讟讬谉 讜讛驻讟专 讗讬 讛讻讬 诪讗讬 诇诪讬诪专讗 诪讛讜 讚转讬诪讗 诪爪讬 讗诪专 诪砖讟讛 讗谞讬 讘讱 拽诪"诇 驻讬' 拽谞讬谉 讛讙讟 讗讬谞讜 讚讜诪讛 诇砖讗专 讛拽谞讬谉 讚注诇诪讗 讚拽谞讬谉 讚注诇诪讗 讗讬谉 讗讚诐 讬讻讜诇 诇讛拽谞讜转 诇讞讘讬专讜 讘注诇 讻专讞讜 讜讛讙讟 讗讚诐 诪拽谞讛讜 诇讗砖转讜 讘注诇 讻专讞讛 讗"讻 讟注诐 讛讞爪专 讚专讘讬 诇讬讛 专讞诪谞讗 诇讗 讘注讘讜专 拽谞讬谉 讛讜讗 讗诇讗 砖讛专讬 讛讬讗 注爪讜讘讛 讘讜 讜讗讬谞讛 讞驻爪讛 诇拽谞讜转讜 讜讞爪专讛 拽讜谞讛 诇讛 讜诪转讙专砖转 讗诇讗 讟注诐 讛讚讘专 讛讜讗 诪驻谞讬 砖讛讜讗 诪砖转诪专 诇讚注转讛 讗"讻 讘讻诇 诪拽讜诐 砖讛讜讗 诪砖转诪专 诇讚注转讛 讛讬讗 诪讙讜专砖转 诪砖讗"讻 讘砖讗专 拽谞讬谞讬诐 讚注诇诪讗 诪砖讜诐 讛讻讬 讗"专 讬讜讞谞谉 诇讙讬讟讬谉 讗诪专讜 讜诇讗 诇讚讘专 讗讞专 讜讘砖谞讬诐 讗讜讞讝讬谉 讗诪专讬谞谉 讚讚讜拽讗 讘住讬诪讟讗 砖讛讜讗 专讛"讬 讚' 讗诪讜转 砖诇 讗讚诐 拽讜谞讜转 诇讜 诇注谞讬谉 诪爪讬讗讛 讻讬 讛讬讻讬 讚诇讗 诇讬转讬 诇讗讬谞爪讜讬讬 讗讘诇 讘专讛"专 诇讗 讜讚讜拽讗 诪爪讬讗讛 讗讘诇 诇注谞讬谉 诪拽讞 讜诪诪讻专 诇讗 讜讚讜拽讗 诪砖讬讻讛 拽讜谞讛 讘住讬诪讟讗 讜诇讗 讚' 讗诪讜转 讜诇注谞讬谉 讝专讬拽转 讛讞讜讘 谞诪讬 诇讗 拽谞讛 砖讬驻讟专 讛诇讜讛 注讚 讚诪讟讬 诇讬讛 诇讬讚讬讛 讚诪诇讜讛 讜诇讗 诇讚' 讗诪讜转讬讜. 讙专住讬' 讛转诐 讗诪专 专"诇 诪砖讜诐 讗讘讗 讻讛谉 讘专讚诇讬 讚' 讗诪讜转 砖诇 讗讚诐 拽讜谞讜转 诇讜 讘讻诇 诪拽讜诐 诪"讟 转拽讬谞讜 诇讬讛 专讘谞谉 讚诇讗 诇讬转讜 诇讗讬谞爪讜讬讬 讜拽驻专讬砖 讙讗讜谉 讘讻诇 诪拽讜诐 讚讗诪专讬谞谉 诇讗讜 讻诇 诪拽讜诐 诪诪砖 讗诇讗 讘砖讚讛 讘注诇诪讗 讗讬 谞诪讬 讘住讬诪讟讗 讗讬 谞诪讬 讘爪讬讚讬 专讛"专 讚诇讗 讚讞讬拽讜 讘讛讜 专讘讬诐 讗讘诇 讘专讛"专 讚讚讞讬拽讜 专讘讬诐 讗讬 谞诪讬 讘砖讚讛 讞讘讬专讜 诇讗 拽谞讬 诇讬讛 讚' 讗诪讜转 讚讬讚讬讛:



讗诪专 专讘 讞住讚讗 讙讟 讘讬讚讛 讜诪砖讬讞讛 讘讬讚讜 讗诐 讬讻讜诇 诇谞转拽讜 讜诇讛讘讬讗讜 讗爪诇讜 讗讬谞讛 诪讙讜专砖转 讜讗诐 诇讗讜 诪讙讜专砖转 诪讗讬 讟注诪讗 讘注讬谞谉 讻专讬转讜转 讜诇讬讻讗:



讗诪专 专讘讗 讛讬转讛 讬讚讛 注砖讜讬讛 讻拽讟驻专住 讜讝专拽讜 诇讛 讗讬谞讛 诪讙讜专砖转 驻讬' 讛讬转讛 讬讚讛 诪砖讜驻注转 砖讗讬谞讛 讬讻讜诇讛 诇拽讘诇 讙讬讟讛:



讜诇拽谞讬讬讛 讘讚' 讗诪讜转 讚讬讚讛. 讚诇讗 谞讞 讻讙讜谉 砖砖专驻转讜 (讻诇转讛) 拽讜讚诐 砖谞讞 讘拽专拽注:





诪讛专砖"讗 - 讞讬讚讜砖讬 讛诇讻讜转

讘讚"讛 讜转转讙专砖 讻讜' 讚专"讗 讙讜驻讬讛 诪住驻拽讗 讻讜' 砖转拽谞讜 讞讻诪讬诐 讚' 讗诪讜转 转拽谞讜 讙诐 讘讗讜讬专 讜讗注"讙 讚诇讗 诪讬谞讟专 讻讜' 注讻"诇 讜诇拽诪谉 讚驻专讬讱 讜讛讗 诇讗 诪讬谞讟专 讛讬讬谞讜 讜转驻砖讜讟 讗讘注讬讗 讚专"讗 讜拽"诇:





讞讻诪转 砖诇诪讛

专砖"讬 讘讚"讛 讛讜讛 注讜讘讚讗 讻讜' 拽专讜讘 诇讛 讜诪转 讻讜' 讻爪"诇:


转讜住' 讘讚"讛 砖谞讬讛诐 讗讬谉 讻讜'. 专讘 讛讜讗 讬讻讜诇 诇砖诪专讜 讜诇讗 讛讬讗 讜讗诐 转讗诪专 诪讛 诇讬 讬讻讜诇 诇砖诪专讜 讻讬讜谉 讚讛讬讗 讗讬谞讛 讬讻讜诇讛 诇砖诪专讜 讜讬"诇 讘驻谞讬 注爪诪讛 讗讬谞讛 讬讻讜诇讛 诇砖诪专讜 讗诇讗 注诐 讗讞专 讜讛讜讗 讬讻讜诇 诇砖诪专讜 讘驻谞讬 注爪诪讜. 讙诇讬讜谉:





诪讛专"诐 砖讬祝

讙诪' 讗诇讗 专讘讛 讜专"讬 讻讜'. 诇专讘讛 讜专讘 讬讜住祝 诪转谞讬' 诇注谞讬谉 讞讜讘 诪驻讜专砖 讘诪专讚讻讬 诇讗 讜讗讘讚 讻驻讬' 专砖"讬 [讚讗"讻 讘诪讞爪讛 注诇 诪讞爪讛 转拽砖讬 拽讜砖讬讜转 讛转讜住' 讘讚"讛 诪讞爪讛 注诇 诪讞爪讛 谞讬诪讗 讛诪讜爪讬讗 诪讞讘讬专讜 注诇讬讜 讛专讗讬讛 讚转专讬 讜转专讬 住驻讬拽讗 讛讜讗] 专拽 讘驻专注讜 拽讜讚诐 讝诪谞讜 讜讛诪注讜转 诪讜谞讞讬诐 讻讗谉 讘注讬谉 [讜讛诇讜讛 专讜爪讛 诇讞讝讜专 讜诇讛讞讝讬拽讜 讘讬讚讜 注讚 讝诪谉 驻专注讜谉 讜讗讝 讗讬 拽专讜讘 诇诪诇讜讛 讝讻讛 讛诪诇讜讛 讻讜' 诪讞爪讛 注诇 诪讞爪讛 讬讞诇讜拽讜] 讚诇讬讻讗 讞讝拽讛 诇讝讛 讬讜转专 诪诇讝讛 讜转讬专讜抓 讚专砖讘"讗 讗讬谞讜 诪讞讜讜专 诇讬 诇讚讬谞讗 [砖转讬专抓 讚讻讬讜谉 讚讛讞讜讘 讘专讜专 讜讛驻专注讜谉 住驻拽 诇讗 讗诪专讬谞谉 讛诪诪注"讛 讜诪"诪 诇讗 诪讚诪讬谞谉 诇讬讛 诇讙诪专讬 诇讗讬谞讬 讬讜讚注 讗诐 驻专注转讬讱 讚讞讬讬讘 诇砖诇诐 讛讻诇 讻讬讜谉 砖讬砖 专讙诇讬诐 诇讚讘专 砖驻专注讜 讜讛住驻拽 谞讜诇讚 讘驻谞讬谞讜] 讚住讜祝 住讜祝 讻讬讜谉 砖讬砖 诇讛诇讜讛 讘' 注讚讬讜转 注诇 驻专注讜谉 讛讞讜讘 诪讛 诇谞讜 诇注讚讬诐 讛讗讞专讬诐 讜讜讚讗讜转 讛讞讬讜讘讗 讜讗讬谉 诇讜 讚诪讬讜谉 诇讗讬谞讬 讬讜讚注 讗诐 驻专注转讬讱 讜拽"诇 (讛): 


讙诪' 讛讬讻讬 讚诪讬 诪讞爪讛 注诇 诪讞爪讛. 讜讗"诇 诪讗讛 讗诪讛 诪讝讛 讜讻谉 诪讝讛 讚住讜祝 住讜祝 讗讙讬讚 讙讘讬讛 诇讛住"讚 讛砖转讗 讚讘拽讬专讜讘 转诇讬讗 诪诇转讗 讻诇 砖讛讜讗 拽专讜讘 诇讜 讛专讬 讛讜讗 讻诪讜谞讞 讘专砖讜转讜 讜讻讚' 讗诪讜转 砖讗诪专谞讜 诪拽讜讚诐 讜诇诪讗讬 讚诪驻专砖 讚讘砖诪讬专讛 转诇讬讗 诪诇转讗 讜讘讻诇 讗讞讚 讬讻讜诇 诇砖讜诪专讜 讗讜 讗讬谞讜 讬讻讜诇 诪讙讜专砖转 讜讗讬谞讛 诪讙讜专砖转 爪"诇 讚诇讗 讛讜讬 讗讙讬讚 讘讬讛 讚讚讜拽讗 讛讬讻讗 讚讘转讜专转 专砖讜转讗 讗讙讬讚讗 讘讬讛 讻驻讬' 专砖"讬 讘讚"讛 讜讛讗 讗讙讬讚 讗讘诇 讻讗谉 讗祝 砖爪专讬讻讛 诇砖诪讬专转讜 讜讛讜讗 诪住讬讬注 诇砖讜诪专讜 讗讬谉 讝讛 诪拽专讬 讗讙讬讚 讜讚讜拽讗 讘讚' 讗诪讜转 讚诇注讬诇 讗讜 讘拽' 讗诪讛 讚讛讜讬 讻讚' 讗诪讜转 诇讛住"讚 讚诇注谞讬谉 专砖讜转 拽专讬 讗讙讬讚 诪砖讗"讻 诇诪住拽谞讗 讻诇 讛讬讻讗 砖讬砖 诇讛 转驻讬住转 讬讚 诇住讬讬注 诇砖诪讜专 拽专讬 专砖讜转讛 讗注"讙 讚讘专讛"专 拽讬讬诪讬谞谉 讜讙讟 爪专讬讱 砖讬讘讗 诇专砖讜转讛 讜讻讬讜谉 砖爪专讬讻讬谉 诇砖诪讬专转讜 诇诪讛 拽专讬 讟驻讬 讘专砖讜转讛 诪专砖讜转讜 注讬讬谉: 


讙诪' 转谞讬讗 谞诪讬 讛讻讬 讜讻讜' 讛讜讗 讬讻讜诇 诇砖讜诪专讜 讻讜'. 讜诇注讬诇 谞诪讬 讘专"讬 讛讜讗 讬讻讜诇 诇砖讜诪专讜 讜讛讬讗 讗讬谞讛 讬讻讜诇讛 诇砖讜诪专讜 讗讬谉 诇讛拽砖讜转 诇诪讛 诇讬 讛讜讗 讬讻讜诇 讻讬讜谉 讚讛讬讗 讗讬谞讛 讬讻讜诇讛 讗祝 砖讛讜讗 谞诪讬 讗讬谞讜 讬讻讜诇 诇砖诪讜专 讗讬谞讛 诪讙讜专砖转 讚砖谞讬讛诐 讗讬谉 讬讻讜诇讬谉 诇砖讜诪专讜 讚讛讜讬 诪讙讜专砖转 讜讗讬谞讛 诪讙讜专砖转 讛讬讬谞讜 讗讬谞讜 讬讻讜诇 讻诇 讗讞讚 诇讘讚讜 讗讘诇 砖谞讬讛诐 讬讞讚 讬讻讜诇讬谉 讜讻诪"砖 讛转讜住' 讘讚"讛 砖谞讬讛诐 讗讬谉 讬讻讜诇讬谉 讝讛 讗讬谞讜 讻诇讜诐 讚爪专讬讱 诇驻专砖 拽专讜讘 诇讜 诇诪讛 诪拽专讬 讟驻讬 拽专讜讘 诇讜 诇讝讛 驻讬专砖 砖讛讜讗 讬讻讜诇 诇砖讜诪专讜 讜诇讗 讛讬讗 讜讘诪转谞讬' 讙讜讬驻讗 诇讗讜拽讬诪转讗 讛专讗砖讜谉 讚讚' 讗诪讜转 谞诪讬 诇讗讜 讚讜拽讗 专拽 讚谞拽讬讟 讚讘专 讜讛讬驻讜讻讜 讚讗祝 砖讗讬谉 拽专讜讘 诇讜 讻讬讜谉 砖讗讬谉 拽专讜讘 诇讛 讚讛讬讬谞讜 讞讜抓 诇讚' 讗诪讜转讬' 讗讬谞讛 诪讙讜专砖转 讜讻诪"砖 诇注讬诇. 讜注讜讚 讚驻讬专讜砖 讜讛讬讗 讗讬谞讛 讬讻讜诇讛 诇砖讜诪专讜 专"诇 诇讘讚讛 讚讜诪讬讗 讚砖谞讬讛诐 讗讬谉 讬讻讜诇讬谉 诇砖讜诪专讜 砖讗讞"讻 讜讗"讻 讛讜爪专讱 诇讜诪专 讛讜讗 讬讻讜诇 诇砖讜诪专讜 诇讘讚 讚讗诇"讻 讛讜讬 诪讙讜专砖转 讜讗讬谞讛 诪讙讜专砖转 讜拽"诇: 


讙诪' 讗诇讗 诇讗讜 讛"拽 讻讜'. 诇讻讗讜专讛 诇"诇 讛讱 讛讜住驻讛 诇讛讙讬讛 讗祝 讘砖砖谞讬讛诐 讗讬谉 讬讻讜诇讬谉 诇砖讜诪专讜 讻诇诇 讜讗讬诇讜 讘讗 讻诇讘 讬讻讜诇 诇讬讟诇讜 讗讬谞讛 诪讙讜专砖转 [讜诇"诇 诇讛讜住讬祝 讜诇讛讙讬讛 讜讛讜讗 讬讻讜诇 诇砖讜诪专讜 讻讜'] 讜讗驻砖专 诇讜诪专 讚讝讛 驻砖讬讟讗 讟驻讬 讻讬讜谉 讚讛讙讟 讗讬谞讜 诪砖讜诪专 讻诇诇 讜讻诪"砖 讛转讜住' 讘讚"讛 砖谞讬讛诐 讗讬谉 讬讻讜诇讬谉 讗注"讙 讚驻砖讬讟讗 讚讛转讜住' 讛讬讬谞讜 讻谞讙讚 讛讬讻讗 砖诪砖转诪专转 讛讙讟 讘爪讬专讜祝 砖诪讬专转讛 讚讗讝 诪讙讜专砖转 讜讗讬谞讛 诪讙讜专砖转 讜注讚讬驻讗 诪讛讬讻讗 砖讗讬谞讛 诪砖转诪专转 讻诇诇 讗讘诇 讻讗谉 讚讗讬谞讛 诪住讬讬注 讻诇诇 诇砖诪讜专 [讜讛讜讗 讬讻讜诇 诇砖诪讜专 诇讘讚] 砖诪讗 讙专注 [诪砖砖谞讬讛诐 讗讬谉 讬讻讜诇讬谉 诇砖诪专讜 讻诇诇 讚讘讬讻讜诇 讛讜讗 诇讘讚 诇砖诪讜专 讛讜讬 专砖讜转讜 讟驻讬 讜讛讜"诇 诇讛讙讬讛 讘砖讙诐 讛讬讗 讗讬谞讜 讬讻讜诇 诇砖诪讜专 讜讗驻"讛 讗讬谞讛 诪讙讜专砖转]: 


讙诪' 讚讻转讬讘 讜讬爪讗讛 讜讛讬转讛. 讜诇讗 诪砖谞讬 讚讗诪专讛 诇讛 讝专讜拽 讘转讜专转 讙讬讟讬谉 (讜) 讚讗"讻 [讛讬讬谞讜] 讜讻谉 诇注谞讬谉 讛讞讜讘 讜讗讬 诪砖讜诐 讚讘拽讬讚讜砖讬谉 诇讗 砖讬讬讻讗 诪砖讟讛 讻"砖 讛讬讛 拽砖讛 诪讗讬 诇诪讬诪专讗: 


讙诪' 讗讬转讘讬讛 讜讻谉 诇注谞讬谉 讛讞讜讘. 讗注"讙 讚讘讞讜讘 爪专讬讱 砖讬讗诪专 讚讜拽讗 讝专讜拽 诇讬 讞讜讘讬 讻讚讘诪转谞讬' 砖讗谞讬 讛转诐 讚讘诇讗"讛 诪讬 讛专砖讛讜 诇讝讜专拽讜 诇讝讛 诪砖谞讬 讚讗诪专 诇讬讛 谞诪讬 讜转驻讟专: 


讘专砖"讬 讘讚"讛 讻讚讬 砖转砖讜讞 讻讜' 讛讜讗 讚讛讜讬 拽讜专讘讗 讚诪转谞讬'. 讜诪讞爪讛 注诇 诪讞爪讛 讻砖砖谞讬讛诐 讬讻讜诇讬谉 诇砖讜讞 讻讜' 讜讘住诪讜讱 讚驻专讬讱 诇专讘 讬讛讜讚讛 讘讚' 讗诪讜转 讚讬讚讛 拽谞驻讬诇 诇讗讜 讚讜拽讗 讜专"诇 讘转讜讱 砖转砖讜讞 拽讗 谞驻诇 诪住转诪讗 讻讬 谞驻诇 诪讬讚讛 讜注讬讬谉 讘讗砖专"讬 讘讗讜专讱: 


讘转讜住' 讘讚"讛 专"讬 讗诪专 讻讜' 讜注讜讚 拽砖讛 讚专讘 讗砖讬 讻讜'. 转驻住讜 讻讗谉 讚诇注讬诇 讬"诇 讛转诐 讘讬讻讜诇 诇砖诪讜专 讻诪讜讛 讜讘专讛"专 诇讗 转拽谞讜 讻讬"诇 讛专讗砖讜谉 (讝) 讗讘诇 讻讗谉 诇专"讬 讛讜讬 讝讛 诪讞爪讛 注诇 诪讞爪讛 讚诪讙讜专砖转 讜讗讬谞讛 诪讙讜专砖转 讗讬 谞诪讬 讗讱 讛砖转讗 砖转讬专爪讜 讘转讜讱 讚' 讗诪讜转 讗驻讬诇讜 讬讻讜诇 诇砖诪讜专 讻诪讜讛 诪讙讜专砖转 讗"讻 讛讬讗讱 拽讗诪专 专讘 讗砖讬 讘专讛"专 诇讗 转拽谞讜 讚' 讗诪讜转 [讜讚讜讞拽 诇讜诪专 讚讬砖 诇讛 讚' 讗诪讜转 讚专' 讬讜讞谞谉 砖诐 诇讗 讗讬讬专讬 讘专讛"专 砖诇讗 讛讜讝讻专 专讛"专 讜诪转讞诇讛 诪讻讞 讻"砖 讛拽砖讜 讚讗驻讬诇讜 讻讗谉 讚讘专讛"专 注住拽讬谞谉 拽讗诪专 讗驻讬诇讜 诪讗讛 讗诪讛. 讝讛 讛讬讛 讘诪讜住讙专] 讜讛讜讻专讞讜 诇讜诪专 讚专讘 讗砖讬 讗讬讬专讬 讘讗讬谉 讬讻讜诇 诇砖诪讜专 讻诇诇. 讜讬砖 诇专讗讜转 讚诇驻讬"讝 讘住讬诪讟讗 讜讘诪拽讜诐 讚拽讜谞讛 讚' 讗诪讜转 讗驻讬诇讜 讘讗讬谞讛 讬讻讜诇讛 诇砖诪讜专 诪讙讜专砖转 [讜爪"诇] 讻诪讜 砖注砖讜 讚' 讗诪讜转 专砖讜转讛 讗注"驻 砖讗讬谉 专砖讜转讛 讜讛"谞 注砖讜 砖讗讬谞讜 诪讬谞讟专 讻诪讬谞讟专 讻诪"砖 讘住诪讜讱 讘讗讜讬专 讚' 讗诪讜转 讜注讬讬谉 (讞): 


讘转讜住' 讘讚"讛 讜讛讗 讗讬 讗驻砖专 讻讜' 讜诇讻讱 诪讜拽讬 诇讛 讘讘' 讻讬转讬 注讚讬诐 讜讗"砖 诇讬砖谞讗 讚诪讞爪讛 注诇 诪讞爪讛 讻爪"诇 讜讛讜讗 住讜祝 讚讘讜专 讜讗讞"讻 诪转讞讬诇 讛讚讘讜专 讛讻讗 讘讘' 讻讬转讬 注讚讬诐 讜讗"转 讜讻讜'. 讜专"诇 [讘讚讘讜专 讛专讗砖讜谉] 讻讬讜谉 讚诇讗 讬讚注讬谞谉 讻讜' 讛讜诇"诇 住驻拽 诇讗 诪讞爪讛 注诇 诪讞爪讛 讗讘诇 讘讘' 讻讬转讬 注讚讬诐 讛诪讻讞讬砖讬谉 讛住驻拽 谞诪砖讱 诪讻讞 讚讛讜讬 讘诪讗讜诪讚 诪讞爪讛 注诇 诪讞爪讛 注讚 砖诇讻讱 讗诇讜 讗讜诪专讬诐 拽专讜讘 诇讜 讜讗诇讜 讗讜诪专讬诐 拽专讜讘 诇讛 诪砖讗"讻 讘讗讬谉 讬讜讚注讬谉 讗讬讝讛 拽讚讬诐 讜拽"诇: 


讘转讜住' 讘讚"讛 讜讗转 诇讗 转注讘讬讚 讻讜' 讻讚讗诪专 诇注讬诇 转讬讝诇 讻讜'. 讗祝 讚讛转诐 讛讬讛 讘砖讻"诪 诪"诪 诇砖讜讬讛 诪讙讟 驻住讜诇 讻砖专 讗讬 讗驻砖专 讜讛讜"诇 诇讗爪专讜讻讛 讞诇讬爪讛 讻讚拽讗诪专 讛讜讬 注讜讘讚讗 讜讗爪专讻讜讛 讻讜' 讜诪注讜讘讚讗 讚驻住诇讗 讚讛讜讬 讚讬注讘讚 讗讬谉 专讗讬讛 讗注"讙 讚讗祝 讘讚讬注讘讚 拽讗诪专 讜讗转 诇讗 转注讘讬讚 注讜讘讚讗 诪"诪 讚诇诪讗 专讘 讬讜住祝 讛"谞 拽讗诪专 讗讬 讛讜讬 讚' 讗诪讜转 讜讚讗讬 讗讬谞讛 诪讙讜专砖转 讜讗讬 诇讗 诪讙讜专砖转 诇讞讜诪专讗 讜拽"诇: 


讘转讜住' 讘讚"讛 诇讙讬讟讬谉 讜讻讜' 讜讛拽砖讛 专"讬 讻讜'. 讗驻砖专 诇讜诪专 讚讘讙讬讟讬谉 讘注"讻 拽谞讜讬 诇讛 讜讝讻转讛 讘注爪诪讛 诇讛讬讜转 诪讜转专 诇注诇诪讗 讜驻拽注 砖讬注讘讜讚 讛讘注诇 诪讬谞讛 讘注"讻 诪讙讝讬专转 讛讻转讜讘 讗注"讙 讚讘砖注转 拽谞讬讬转 讛讙讟 讛讬讛 讘注"讻 讗讬谉 讘讬讚 讛讘注诇 诇讞讝讜专 诪砖讗"讻 讘讞讜讘 讗祝 讚讛讜讬 谞转讬谞讛 诇注谞讬谉 驻讟讜专 讛诇讜讛 [讗祝 讘注"讻] 诪"诪 讗讬诇讜 讝专拽 诇讜 讞讜讘讜 转讜讱 讛讝诪谉 讘诪砖诇 讘注"讻 讚诪诇讜讛 砖讗讬谞讜 专讜爪讛 诇讝讻讜转 讘讜 注转讛 谞专讗讛 讚讛诇讜讛 讬讻讜诇 诇讞讝讜专 讘讜 讜诇诪砖讜讱 讛诪注讜转 讗爪诇讜 讗诐 谞转讞专讟 讜讚讜"拽 讛讬讟讘: 


讘转讜住' 讘讚"讛 讗诐 讬讻讜诇 讻讜'. 驻砖讜讟 讚讙诪专讗 讛讬讛 诪砖诪注 讗讬谞讛 诪讙讜专砖转 讻"讝 砖讬讻讜诇 诇谞转拽讜 诇讗 谞讙诪专 讛谞转讬谞讛 讜讗诐 专爪讛 讞讜讝专 讘讜 讜讻谉 诇讗 讛讜讬 讙专讜砖讛 诇讗讬住讜专 讻讛讜谞讛 讜讻诇 讻讬 讛讗讬 讙讜讜谞讗 讜讗诐 讗讞"讻 诪谞讬讞 讛诪砖讬讞讛 诪诇讗讞讜讝 讘讬讚讜 [讜讛"讛 讗诐 拽驻爪讛 讬讚讛 讗讞"讻 讚讚讜拽讗 讘"讝 讚讗讙讬讚讛 讘讬讛 讗讬谞讛 诪讙讜专砖转] 讛讜讬 讙讟 讗讞"讻 诪砖注讛 砖讗讬谞讜 讗讜讞讝 讛诪砖讬讞讛 讗讘诇 专"讬 诪砖诪注 诇讬讛 讗诐 谞转谉 讛讙讟 诇讬讚讛 讘砖注讛 砖讬讚讛 驻转讜讞 讗驻讬诇讜 拽驻爪讛 讗讞"讻 诇讗讞专 砖讛谞讬讞讜 讗讬谞讛 诪讙讜专砖转 讻讬讜谉 讚讘转讞诇转 讛谞转讬谞讛 讛讬讛 讬讻讜诇 诇讛讘讬讗讜 讗爪诇讜 讜拽"诇: 


讘转讜住' 讘讚"讛 讜转转讙专砖 讻讜' 讜讗"转 讻讜'. 讜讛"讛 讘讗讬讘注讬讗 讚专' 讗诇注讝专 拽砖讬讗 诇讛讜 专拽 讛拽砖讜 诪拽讜讚诐 讜讗讬谞讜 谞专讗讛 诇讜诪专 讚讘专' 讗诇注讝专 讬"诇 讚讗讬讬专讬 讘诪讬谞讟专 讗讘诇 诪谞"诇 诇住转诪讗 讚讙诪专讗 诇讛拽砖讜转 讚诇诪讗 专"讬 讗讬讬专讬 讘讗讬谞讜 诪讬谞讟专 讚讝讛 讚讜讞拽: 


讘讗"讚 讜讬"诇 讚讗讜讬专 讗专讘注 讗诪讜转 讞砖讬讘 诇讬讛 诪讬谞讟专 讻讜'. 讜讘注讬讬转讜 讗诐 转拽谞讜 讻诇诇 砖讬拽谞讛 讗讜讬专讗 讚讚' 讗诪讜转 讗注"讙 讚诪讬谞讟专 讜讘住诪讜讱 讚讗讜讬专 拽讜谞讛 讛讬讬谞讜 讗讜讬专 讙讙 讜讞爪专 讚讛讜讬 专砖讜转 诪讚讬谞讗 讜拽"诇: 


讘讗"讚 讜专"讬 讜讻讜'. 讗讘诇 讘住诪讜讱 驻专讬讱 砖驻讬专 讜讛讗 诇讗 诪讬谞讟专 讚讘讗讜讬专 讙讙 讜讞爪专 讚拽讜谞讛 诪讚讬谞讗 讚拽诇讜讟讛 讻诪讬 砖讛讜谞讞讛 讜讚讗讬 爪专讬讱 砖讬讛讗 诪讬谞讟专 讻讗讬诇讜 讛讜谞讞讛 讙讜驻讬讛 讚爪专讬讱 砖讬讛讬讛 诪讬谞讟专 讗讘诇 讚' 讗诪讜转 讚诇讗 拽谞讬 专拽 诪转拽谞转 讞讻诪讬诐 诇讝讛 诪讘注讬讗 诇讬讛 讗诐 转讬拽谞讜 讘讗讜讬专 讗注"讙 讚诇讗 诪讬谞讟专 讚讻讬讜谉 讚注砖讜 讘讝讛 砖讗讬谞讜 专砖讜转 [讻专砖讜转] 讻谉 [注砖讜 诇讗 诪讬谞讟专 讻诪讬谞讟专] 讜讘诪讜谞讞 诇讗专抓 讘讚' 讗诪讜转 拽讜谞讛 诪转拽谞讛 讚诪住转诪讗 诪砖讜诪专 讘转讜讱 讚' 讗诪讜转 讜讻讬 讛讬讻讬 讚拽谞讬 讘诪讜谞讞 讛"谞 讛讬讛 诪住讘专讗 讚拽讜谞讛 讘讗讜讬专 讚拽诇讜讟讛 讻诪讬 砖讛讜谞讞讛 讚诪讬 专拽 诪住驻拽讗 诇讬讛 讛讜讗讬诇 讜诇讗 诪讬谞讟专 讘讗讜讬专 讚讘讙讙 讜讞爪专 讚诇讗 拽谞讬 讘讗讜讬专 讗诐 诇讗 讘诪讬谞讟专 讗讘诇 讛讻讗 诪住驻拽讗 诇讬讛 讗诐 拽谞讬 讗驻讬诇讜 诇讗 诪讬谞讟专 讻讬讜谉 讚注砖讜 讻讜' 讗讘诇 讗讬 讗驻砖专 诇讜诪专 讚讘住诪讜讱 驻专讬讱 讜讛讗 诇讗 诪讬谞讟专 讜转讬驻砖讜讟 讘注讬讗 讚专' 讗诇注讝专 [讚讗诐 讻谉 讛讜诇"诇 讜转驻砖讜讟 讻讚拽讗诪专 讛讻讗] 讜拽"诇:





专砖"砖

转讚"讛 专讬讜"讞. 讜注讜讚 拽砖讛 讚专讘 砖砖转 讗讬转 诇讬讛 讻讜'. 讻爪"诇 讜注讬' 诇拽诪谉 讘转讚"讛 讜讛讗 讜讘讛讙专讬"驻 砖诐:



转讚"讛 砖谞讬讛诐. 驻讬' 讗"讬 诇砖讜诪专讜 讻"讗 诇讘讚讜 讻讜'. 注讬' 转讜讬"讟 讘砖诐 讛讘"讬 砖讛拽砖讛 讛专砖讘"讗 讚讗"讻 砖谞讬讛诐 讬讻讜诇讬诐 诇砖讜诪专讜 讛讬讬谞讜 砖讻"讗 讬讜讻诇 诇砖讜诪专讜 诇讘讚讜 讜讗"讻 讗诪讗讬 讗讬谞讛 诪讙讜专砖转 注"砖. 讜诇讻讗讜专讛 讻讬讜谉 砖讛砖诪讬专讛 注讜砖讛 专砖讜转 讻诪"砖 诇注讬诇 诪讬谞讛 讘砖诐 讛专"谉 讛讜讛 讻专砖讜转 砖谞讬讛诐 讜讻诪讜 诇讗讜拽讬诪转讗 讚专讘 讻砖砖谞讬讛诐 注讜诪讚讬诐 讘讚"讗 砖诇 讛讙讟 讗诐 讛讬讛 讗驻砖专 诇爪诪爪诐:



转讚"讛 讜讗转. 讚讗诪专 讘讬专讜砖诇诪讬 讛诪讞讜讜专 砖讘讻讜诇谉 讻讜'. 讻爪"诇 讜讻"讛 讘专讗"砖 讜专"谉:



转讚"讛 讗"讛. 讜讗"转 讻讜' 讜讬"诇 讚诪讬讬专讬 诪住转诪讗 讚诪驻专砖 诇讜 讻讜'. 讜讛转讜讬"讟 谞讚讞拽 诪讗讚 讘讝讛 讜讻转讘 砖诇讗 讞砖 诇讛拽砖讜转 讙诐 讝讜 讛拽讜砖讬讗 讚诪住讬驻讗 注"砖. 讜诪爪讗转讬 讻讛"讙 讘拽讚讜砖讬谉 (讻讛) 注诇 砖驻转讬讜 驻砖讬讟讗 讜讛讬讛 讬讻讜诇 诇讛拽砖讜转 讟驻讬 讗诪讗讬 驻诇讬讙讬 讞讻诪讬诐. 讗讘诇 诇驻诇讗 砖讛注诇讬诐 注讬谉 诪讚讘专讬 讛转讜住'. 讜驻砖讜讟 砖讛专诪讘"诐 讜讛讟讜专 砖讛讘讬讗 讗讝诇讬 讘砖讬讟转 讛转讜住'. 砖讜讘 诪爪讗转讬 讻谉 讘讘"讞 讜讚专讬砖讛. 讜讛砖"讱 砖诐 专诪讝 注诇讬讛诐. 讜讘驻讬讛"诪 诇讛专诪讘"诐 讻转讘 讗讘诇 讻讜' 讜转驻讟专 讛"讝 讗讬谞讜 驻讟讜专 讜讛讜讗 转诪讜讛 讚诇讻讛"驻 讘拽专讜讘 诇诪诇讜讛 驻讟讜专 诇讻"注. 讜讻讘专 转诪讛 注诇讬讜 讛诇讞"诪:



转讚"讛 诪讞爪讛. 讚讗讬谉 讻讗谉 住驻拽. 诪讛 砖讛拽砖讛 讛诪讛专砖"讗 诇专讘讛 讜专"讬. 谞"诇 讚诇诪住拽谞讗 讚讗讬讬专讬 讘讚讗"诇 讘转讜专转 讙讬讟讬谉 诇讻谉 讻诪讜 讚砖诐 讛讜讛 住驻拽 讜诇讗 诪讜拽诪讬谞谉 讗讞讝拽转 讗"讗 讻诪"砖 讛转讜住' 诇注讬诇 讛"谞 讛讜讛 住驻拽 讜诇"讗 讗讜拽讬诐 讗讞讝拽转 诪诪讜谉 讜讬讞诇讜拽讜:



转讚"讛 讜转转讙专砖. 讻诪讜 砖注砖讜 讚"讗 专砖讜转讜 讻讜'. 诪砖诪注 讚讘注诇诪讗 驻砖讬讟讗 诇讬讛 诇专"讗 讚讘注讬谞谉 诪讬谞讟专 讗诇讗 讘讚"讗 拽诪讘"诇 讗讜诇讬 转拽谞讜 讞讻诪讬诐 讗祝 讘讗讜讬专讗 讚诇讗 诪讬谞讟专 讻诪讜 砖注砖讜 讻讜' 讜讚诇讗 讻诪讛专砖"讗:





讞讬讚讜砖讬 讞转"住

讻转讬 注讚讬诐 讜讻讜' 讜砖讬讬讱 砖驻讬专 诪讞爪讛 注诇 诪讞爪讛 诇讗 讘诪讚讜' 讛拽专拽注 讗诇讗 讘讚注讜' 诪讞爪讛 住"诇 砖讛讜讗 拽专讜讘 诇讜 讜诪讞爪讛 讞讜砖讘讬' 砖讛讜讗 拽专讜讘 诇讛. 诪讛 砖讛拽砖讜 转讜住' 讜诇讬诪讗 讗讜拽讬 转专讬 诇讛讚讬 转专讬 诇讗 诇专讘讛 讜专讘 讬讜住祝 讛拽砖讜 砖讛专讬 讗讬谞讛讜 住"诇 转专讬 讜转专讬 住驻讬拽讗 讚讗讜专讬' 讜诇讗 诪讜拽诪讬' 讘讞讝拽转 讗"讗 讗诇讗 讗住转诪讗 讚砖"住 讚讚讞讬 砖讬谞讜讬' 讚诇注讬诇 讜讛拽砖讛 讜讛讗 讗"讗 诇爪诪爪诐 讜讛讗 讗讙讬讚 讘讬' 讜诇讗 驻专讬讱 讛讻讗 谞诪讬 讗砖讬谞讜讬 讚转专讬 讜转专讬 诪谞讻住讬' 讚讘专 砖讟讬' 讻讚驻专讬讱 讛转诐 讘讬讘诪讜' 讗注"讻 讗驻讬' 诇诪讗讬 讚诪住讬拽 讚住驻讬拽讗 讚专讘谞谉 讛讜讗 谞诪讬 讗"砖 讚注讻"驻 诪讚专讘谞谉 诪讙讜专砖' 讜讗讬谞讛 诪讙讜专砖':


砖谞讬讛诐 讬讻讜诇讬诐 诇砖诪专讜. 讛拽砖讛 专诪讘"谉 讻讬讜谉 砖讙诐 讛讜讗 讬讻讜诇 诇砖诪专讜 讛"诇 讗讙讬讚 讘讬' 讜诇讗 转讛讬' 诪讙讜专砖' 讻诇诇. 讜诇驻注"讚 讻讬讜谉 讚讻诇 拽谞讬谉 砖注"讬 砖诪讬专讛 讗讬谞讜 讗诇讗 讘讙讟 诪砖讜诐 注讙讜谞讛 讗讜 诪砖讜诐 讚拽谞讬谉 讙专讜注 诪讜注讬诇 讘讙讟 讜讛讬讬谞讜 讙讘讬 拽谞讬谉 讛讗砖讛 讗讘诇 诇讙讘讬 讚讬讚讬讛 谞讛讬 讗诐 砖谞讬讛诐 讬讻讜诇讬诐 讛"诇 讻住驻拽 讜诪讙讜专砖' 讜讗讬谞讛 诪讙讜专砖' 砖诇讗 诇讞诇拽 讻诇 讻讱 讘讬谞讜 诇讘讬谞讛 讗讘诇 砖讬讛讬讛 讻讗讙讬讚 讘讬' 诇讘讟诇 拽谞讬谞讛 诇讙诪专讬 讝讛 诇讗 谞讬诪讗:


砖讬谞谞讗 讻讚讬 砖转砖讜讞 讜转讟诇谞讜. 讚注转 讛专诪讘"诐 谞"诇 讚砖诪讜讗诇 讻专' 讬讜讞谞谉 住"诇 讜讻讚转谞讬' 讻讜讜转讬' 讗讱 诇砖注专 讘砖讬注讜专 诪讞砖讘讜转谞讜 讻诇 砖讗诇讜 讘讗 讻诇讘 讜讻讜' 诪讬 讬讻谞讬住 注爪诪讜 诇讛转讬专 讗砖转 讗讬砖 注诇 砖讬注讜专 诪讞砖讘讛 讝讜 注"讻 诪诪拽讜诐 砖讛讜讗 讗讬谞讜 讬讻讜诇 诇砖讜诪专讜 注讚 诪拽讜诐 砖转砖讜讞 讜转讟诇谞讜 讛讻诇 讘讻诇诇 住驻拽 讜讛讬讬谞讜 讘讙讬讟讬谉 诇讛讞诪讬专 讗讘诇 讘拽讬讚讜砖讬谉 讛"讝 诪拽讜讚砖' 讻诇 砖讗讬诇讜 讘讗 讻诇讘 讜讻讜' 讗注"讙 讚谞驻讬拽 诪讬谞讬' 讞讜专讘讛 讗诐 讘讬谉 讻讱 转拽讘诇 拽讬讚讜砖讬谉 诪讗讞专 诇讗 讞砖讜 诇讝讛 讻诪"砖 专讬"祝 讘转砖讜讘讛 讻转讘谞讜 诇注讬诇 注"讛 注"讘:


讻讚讬 砖转砖讜讞 讜转讟诇谞讜. 讘讬诪讬 讞讜专驻讬 讗诪专转讬 砖诪讜讗诇 住"诇 讻讛谞讬 讗诪讜专讗讬 讘讘"诪 讬' 注"讘 讻诇 讛讬讻讬 讚诇讗 谞讬讞讗 诇讬' 诇讗讚诐 诇诪讬拽谞讬 讘拽谞讬谉 讚专讘谞谉 诇讗 拽谞讬 讜讛讻讗 讘讜讚讗讬 诇讗 谞讬讞讗 诇讗讬转转讗 诇拽谞讜' 讘讚"讗 讗讜 讘砖诪讬专讛 注"讻 谞讗讬讚. 讜诪砖讜"讛 诇拽诪谉 讘讛讬转讛 讬讚讛 拽讟驻专住 砖专讜爪讬转 诇拽讘诇 讙讟 诪讜讚讛 砖诪讜讗诇 讚拽谞讬 讘讚"讗 诪砖讜"讛 驻专讬讱 讜诇讬拽谞讬 讘讚"讗 讜讗讬谉 诇讜诪专 讗讚专讘讗 讻讬讜谉 讚驻砖讟讛 讬讚讛 讙诇讬 讚注转讛 讘驻砖讬讟讜' 谞讬讞讗 讚诇讬拽谞讬 讜诇讗 讘讚"讗 讝"讗 讚讛专讬 讛讻讗 诇讗 诪爪讬转 诇诪讬拽谞讬 讘讚"讗 讗讬 诇讗 讙诇讬 讚注转讛 讘驻砖讬讟讜' 讬讚讛:


讝专讜拽 诇讬 讞讜讘讬 讜转讬驻讟专. 住"驻 讛讞讜讘诇 诪讘讜讗专 讘讗讜诪专 砖讘讜专 诇讬 讻讚讬 讜砖讘专讜 驻讟讜专 讗讱 讗诐 讘转讜专转 砖诪讬专讛 讘讗 诇讬讚讜 讛"诇 讻诪砖讟讛 讘讜 讜爪"诇 讜转讬驻讟专 注"砖 讘转讜住' 讜转诪爪讗. 讜讛"谞 讚讛讛诇讜讗讛 讘转讜专转 砖诪讬专讛 讘讗 诇讬讚讜 讜讛讝专讬拽讛 讘诪拽讜诐 砖讗讬谞讜 专讗讜讬 诇拽谞讜' 讛"诇 讻砖讘讜专 讻讚讬 注"讻 爪"诇 讜转讬驻讟专 讜诇驻"讝 诇诪住拽谞讗 讘讗讜诪专 讘转讜专' 讙讬讟讬谉 诪讬讬专讬 讚讗讜诪专 谞诪讬 讜转讬驻讟专 讚讗诇"讛 讗讻转讬 讛讜讛 讻诪砖讟讛 讜诪砖讜"讛 驻专讬讱 诪讗讬 诇诪讬诪专讗 讻讬讜谉 砖讗诪专 讜转讬驻讟专 讜诪砖谞讬 讚讛"讗 讘转讜专' 讙讬讟讬谉 诪讬讙专注 讙专注 讚讛讜讛 诪砖讟讛 诇讗诪专 讙专砖谞讬 讜讻"讻 专砖讘"讗 诇讛讚讬' 讜转诪讛 注诇 讛住诪"注 住讬' 拽"讻 砖诇讗 讻"讻 讜爪"注 讜注讬' 驻讬' 讛诪砖谞讛 诇专诪讘"诐 讚诇驻注"讚 讟"住 讛讜讗 讜爪"诇 讜诇讗 讗诪专 讜转讬驻讟专 讜诇讗 讗诪专 讘转讜专' 讙讬讟讬谉 讜讗"讻 诪砖诪注 诪诇砖讜谞讜 讻住诪"注 讗讘诇 讟注诪讗 诇讗 讛讘谞转讬:


诇讙讬讟讬谉 讗诪专讜 讜诇讗 诇讚"讗 诪砖诪注 诪驻讬专砖"讬 讚讗讜专讬讬' 讛讜讗 讘讙讟 讚讘注"讻 讜讻谉 诪砖诪注 砖讛住讻讬诪讜 转讜住' 讜讻谉 谞专讗讛 讚注转 讛专诪讘"诐 讚讙讘讬 讙讟 讻讚讬 砖转砖讜讞 讜讘拽讬讚讜砖讬谉 讗讬谞讜 讻谉 讜拽砖讛 讗讬 转讬拽讜谉 讞讻诪讬诐 讛讜讗 讘讙讟 讜住讙讬 诇讛讜 讘讻讚讬 砖转砖讜讞 讜讘拽讬讚讜砖讬谉 诇讬讻讗 转讬拽讜谉 注讙讜谞讜' 专拽 砖诇讗 诇砖谞讜转 讘讬谉 拽讬讚讜砖讬谉 诇讙讬讟讬谉 讗"讻 诪"讟 讘拽讬讚讜砖讬谉 诇拽谞讜' 讘驻讞讜' 诪讻讚讬 砖转砖讜讞 讗注"讻 讚讗讜专讬' 讛讜讗 拽谞讬谉 讙专讜注 讘讙讟 诪驻谞讬 砖讛讜讗 讘注"讻 讜砖讜讘 讬诇驻讬' 讜讬爪讗讛 讜讛讬转讛 讗注"讙 讘拽讬讚讜砖讬谉 诇讗 砖讬讬讱 讛讗讬 讟注诪讗 注"讻 讛拽讬砖谉 讛讻转讜讘 讜砖讜讘 讛讞诪讬专讜 讘讙讟 讻讚讬 砖转砖讜讞 讜讘拽讬讚讜砖讬谉 讛谞讬讞讜 注诇 讚讬谉 转讜专讛 讜讻"讻 讘诪讙讬谞讬 砖诇诪讛 讻转讜讘讜' 诇"讗 注"讗 讘转讜住' 讚"讛 讚讙讞讬谉 讜注讬讬谉 驻谞"讬 砖诐:


诪讞爪讛 注诇 诪讞爪讛. 讻' 转讜住' 讚诇讗 砖讬讬讱 讛诪诪注"讛 讚讗讬谉 讻讗谉 住驻拽 驻讬' 讚讛专讬 讘讙讟 讚讬谉 讛讜讗 砖转讛讬' 诪讙讜专砖' 讜讗讬谞讛 诪讙讜专砖' 讗诐 讻谉 讛讜讗 拽讬讘诇 注诇 注爪诪讜 讙诐 讘诪诪讜谉 讻谉 讜讗讬谉 讻讗谉 住驻拽 讜讘讛住"讚 讚诪讜拽讬 诇讬' 讘讗讜诪专 讜转讬驻讟专 讜驻专讬讱 诪讝讛 诇诪讬诪专讗 讗讛"谞 讛讜诪"诇 讗诪讗讬 讬讞诇讜拽讜 谞讬诪讗 讛诪诪注"讛 讗诇讗 讚讛讜"诪 诇砖谞讜讬' 讛讗 诪谞讬 住讜诪讻住 讜诇讗 专爪讛 诇讛讗专讬讱 诇讚讞讜' 讚诇讗 砖讬讬讱 讛讻讗 讚住讜诪讻讜住 注"讻 驻专讬讱 诪讗讬 诇诪讬诪专讗 讜驻砖讜讟:


诪"讟 讘注讬' 讻专讬转讜' 讜诇讬讻讗. 谞诪爪讗 诇讙讘讬 讚讬讚讛 拽讬诇 拽谞讬谉 讙专讜注 讟驻讬 诪讘注诇诪讗 诪砖讜诐 讚诪转讙专砖' 讘注"讻 讜诇讙讘讬 讚讬讚讬' 讞诪讬专 诪讘注诇诪讗 讚拽讜谞讬谉 讘住讜讚专 讗注"讙 讚讗讙讬讚 讘讬' 讜讛讻讗 讚讻转讬讘 讻专讬转讜' 诪注讻讘 讗驻讬' 诪砖讬讞讛 讜注讬讬谉 转讜住' 讚"讛 讗诐 讬讻讜诇 诇谞转拽讜 讜讻讜' 谞诇注"讚 讜讻谉 诪爪讗转讬 讘讟讜"讝 讘讗讞讜讝 讘诪砖讬讞讛 讚谞专讗讛 讻讜讜谞转讜 砖诇讗 讬专爪讛 诇讛讜爪讬讗 诪讬讚讜 讜讛讬讗 拽讜驻爪转 讬讚讬讛 讘讻讞 讗讬谉 讝讛 谞转讬谞讛 讗诇讗 讙讝讬诇讛. 讗讘诇 讗诐 讛讜讗 讗讞讜讝 讘拽爪讛 讛讙讟 讜讛讬讗 讘拽爪讛 讛砖谞讬 讜拽驻爪讛 讬讚讬讛 讘讛讗 讞讝专 专' 讬讛讜讚讛 讚讛讜讛 谞转讬谞讛 诪注诇讬' 讻诪讜 注专拽 讞专爪讜 讚讚专讱 谞转讬谞讛 讻讱. 讜注讬讬谉 讘专讗"砖 诪"砖 转讜住' 讘砖诐 专"讬 讗讬谞谞讜 专"讬 讘注诇 转讜住' 讗诇讗 专讘讬谞讜 讬讜住祝 讜专讘讬诐 谞转诇讘讟讜 讚专"讬 住转专 注爪诪讜 讗讜 讞讝专 讘讜 讜诇讬转讗 诇驻注"讚:





驻谞讬 讬讛讜砖注

转讜住驻讜转 讘讚"讛 专讘讬 讬讜讞谞谉 讻讜' 讜拽砖讛 讚讘驻"拽 讚诪爪讬注讗 讻讜' 注讚 住讜祝 讛讚讬讘讜专. 讜诇讗 讬讻讜诇转讬 诇讛转讬讬砖讘 讘讚讘专讬讛诐 讘讝讛 讚讻讬讜谉 讚讛讗 讚转拽谞讜 讞讻诪讬诐 讚' 讗诪讜转 讗诪专讬谞谉 砖诐 讚讛讬讬谞讜 讚诇讗 诇讬转讬 诇讗谞爪讜讬讬 讜讻转讘讜 砖诐 讛转讜住' 讚转拽谞讜 谞诪讬 讘讙讟 诪砖讜诐 转拽谞转 注讙讜谞讜转 讜讻"讻 讻讗谉 讻诇 讛诪驻专砖讬诐 讘砖诪注转讬谉 讗"讻 诪讗讬 讬诇驻讬谞谉 诪爪讬讗讛 诪讙讟 讚拽讗诪专 专"讬 讘驻"拽 讚诪爪讬注讗 讚讘砖诇诪讗 诇注谞讬谉 讚拽讟谞讛 讬砖 诇讛 讞爪专 讗"砖 讻讬讜谉 讚拽讟谞讛 讬砖 诇讛 讞爪专 诇注谞讬谉 讙讬讟讬谉 诪谉 讛转讜专讛 讚诪砖讜诐 讬讚讛 讗转专讘讗讬 诪砖"讛 转拽谞讜 讞讻诪讬诐 谞诪讬 诇注谞讬谉 诪爪讬讗讛 讚拽讟谞讛 讬砖 诇讛 讞爪专 诪讛 砖讗讬谉 讻谉 讘讞爪专 讚讙讘专讗 讚诪砖讜诐 砖诇讬讞讜转 讗转专讘讗讬 讜诇讗 讗砖讻讞谉 讚诇讬转专讘讗讬 讞爪专 讚讬讚讬讛 诪砖讜诐 讬讚 讚讛讗 诇讬转讗 讘讙讬讟讬谉 诪砖"讛 转拽谞讜 讞讻诪讬诐 讚讗讬谉 讞爪讬专讜 砖诇 拽讟谉 拽讜谞讛 讘诪爪讬讗讛 讚讗讬谉 砖诇讬讞讜转 诇拽讟谉 讜讻诇 讚转拽讜谉 专讘谞谉 讻注讬谉 讚讗讜专讬转讗 转拽讜谉 讜讻诪"砖 讛转讜住' 诇讛讚讬讗 讘驻"拽 讚诪爪讬注讗 讚祝 讬"讗 诪讛 砖讗讬谉 讻谉 诇注谞讬谉 讗专讘注 讗诪讜转 讚讗讬讚讬 讜讗讬讚讬 讚专讘谞谉 讗诐 讻谉 诪讗讬 讬诇驻讬谞谉 诪爪讬讗讛 诪讙讟 讚拽讗诪专 讜诪"砖 拽讟谉 讜诪"砖 拽讟谞讛 讜注讜讚 讚讛讗 专讘讬 讬讜讞谞谉 拽讗诪专 讘讛讚讬讗 讘砖诪注转讬谉 诇讙讬讟讬谉 讗诪专讜 讜诇讗 诇讚讘专 讗讞专 讜谞讛讬 讚专讘讬 讬讜讞谞谉 拽讗讬 诇砖讬讟转讬讛 讚拽专讜讘 诇讜 讗驻讬' 诪讗讛 讗诪讛 诪"诪 讻讬讜谉 讚讛讻讗 谞诪讬 转拽谞转讗 讚专讘谞谉 讛讜讗 诪砖讜诐 转拽谞转 注讙讜谞讜转 讻诪"砖 讻诇 讛诪驻专砖讬诐 讘砖诪注转讬谉 讜讗"讻 诪"砖 讚讘讛讗 讬诇驻讬谞谉 诪爪讬讗讛 诪讙讟 讜讛讻讗 诇讙讬讟讬谉 讗诪专讜 讜诇讗 讘诪诪讜谉 讜讬砖 诇讬讬砖讘 讘讚讜讞拽. 诪讬讛讜 讘注讬拽专 讚讘专讬 讛诪驻专砖讬诐 讛拽讚诪讜谞讬诐 砖讻转讘讜 讚讟注诪讗 讚讻讜诇讛讜 诪转谞讬' 诪砖讜诐 转拽谞转 注讙讜谞讜转 讜讛专"谉 讝"诇 讛讜住讬祝 诇驻专砖 讚讛讗 讚拽讗诪专 专讘讬 讬讜讞谞谉 拽专讜讘 诇讛 讗驻讬诇讜 诪讗讛 讗诪讛 讗驻砖专 讚诪转谞讬转讬谉 讘砖注转 讛砖诪讚 谞讬砖谞讬转 讜转诪讬讛讗 诇讬 讟讜讘讗 讚诇驻"讝 谞爪讟专讱 诇讜诪专 讚讗驻拽注讬谞讛讜 专讘谞谉 诇拽讬讚讜砖讬谉 讜讻诇 讻讬 讛讗讬 诪讬诇转讗 诇讗 讛讜讬 砖转讬拽 讛砖"住 诇驻专讜砖讬 讜诇讗 讝讻专讜 讝讛 讛讟注诐 讻诇诇 诇讗 讘讘讘诇讬 讜诇讗 讘讬专讜砖诇诪讬 讜讙诐 诇讗 讛讘谞转讬 注讬拽专 讛讟注诐 砖诇讛诐 诪讗讬 转拽谞转 注讙讜谞讜转 讗讬讻讗 讘讝讛 讗讚专讘讗 讻讬讜谉 砖讝专拽 诇讛 讘专砖讜转 讛专讘讬诐 诪讬驻专住诪讗 诪讬诇转讗 讟驻讬 讜讻讬讜谉 讚注"讻 爪专讬讱 讙"讻 诇注讬讚讬 诪住讬专讛 讗"讻 谞讜讞 诇讜 诇诪住讜专 注诇 讬讚讬 砖诇讬讞 讜讗讚专讘讗 讘讛讗讬 诪讬诇转讗 转讜讻诇 诇讘讗 诇讬讚讬 住驻拽 拽专讜讘 诇讜 住驻拽 拽专讜讘 诇讛 讚诪讛"讟 讗诪专 砖诪讜讗诇 讜讗转 诇讗 转注讘讬讚 注讜讘讚讗 讻讜' 讜讛讜讬 讞砖砖 注讬讙讜谉 讟驻讬 讜注讜讚 讗讬 住"讚 讚诪砖讜诐 转拽谞转 注讙讜谞讜转 讗"讻 诪讗讬 注谞讬谉 诇讛拽讬砖讗 讚讜讬爪讗讛 讜讛讬转讛 讚诪讬讬转讬 讛砖"住 讜讻讘专 讻转讘转讬 讘专讬砖 驻讬专拽讬谉 讚讗讬 诇讗讜 讚诪住转驻讬谞讗 讛讬讬转讬 讗讜诪专 讚讻讜诇讛 诪转谞讬转讬谉 诪讚讬谉 转讜专讛 讛讜讗 讚讻讬讜谉 讚讚专砖讬谞谉 讜谞转谉 诪"诪 专讘讜讬讗 讛讜讗 讜诪专讘讬谞谉 讻诇 诪讬诇讬 讗驻讬诇讜 讘专砖讜转 砖讗讬谞讛 砖诇讛 讗诇讗 讚讘注讬谞谉 砖讬讛讗 讚讜诪讬讗 讚讬讚讛 砖诪砖转诪专 诇讚注转讛 讗祝 讻诇 诪拽讜诐 砖注讜诪讚转 诪专讞讜拽 讜讬讻讜诇讛 诇砖诪讜专 讛讜讬 砖驻讬专 讚讜诪讬讗 讚讬讚讛 讜讛讗 讚讚专砖讬谞谉 讘讘专讬讬转讗 讚专讬砖 驻讬专拽讬谉 讗讬谉 诇讬 讗诇讗 讬讚讛 讙讙讛 讞爪讬专讛 讜拽专驻讬驻讛 转"诇 讜谞转谉 讛讬讬谞讜 讚讘讛谞讬 讗驻讬' 讛讜讗 讬讻讜诇 讙"讻 诇砖诪讜专 讗驻"讛 诪讙讜专砖转 诪砖讗"讻 讛讬讻讗 砖讛讬讗 讬讻讜诇讛 诇砖诪讜专 讜诇讗 讛讜讗 讗驻砖专 讚讟驻讬 讛讜讬 讘讻诇诇 专讘讜讬讬讗 讚讜谞转谉 讜讛讬讬谞讜 讚讗诪专讬' 诇拽诪谉 讘砖诪注转讗 讚讛讬转讛 注讜诪讚转 讘专讗砖 讛讙讙 讜讘讛讛讬讗 讚讙' 诪讬讚讜转 讞诇讜拽讬谉 讘讙讬讟讬谉 讗诪专讬' 讚讘讙讬讟讬谉 诪砖讜诐 讗讬谞讟讜专讬 讛讜讗 讜诇讗 诪爪讬谞谉 讝讛 讛诇砖讜谉 讚讗讬谞讟讜专讬 讻诇诇 诇注谞讬谉 诪诪讜谉 讗诇讗 讘讙讬讟讬谉 诇讘讚 诪讟注诪讗 讚驻专讬砖讬转 讜讛讗 讚诇讗 讬诇驻讬谞谉 诪诪讜谉 诪讙讬讟讬谉 谞专讗讛 诪砖讜诐 讚砖讗谞讬 讙讬讟讬谉 讚讘诇讗"讛 讗讬转讗 讘注诇 讻专讞讛 讗"讻 诇讗 转诇讬 讻诇诇 讘专砖讜转讛 讗诇讗 讘讬讻讜诇讛 诇砖诪讜专 诇讘讚 讜讻谉 谞专讗讛 诪讘讜讗专 诪诇砖讜谉 专砖"讬 讝"诇 讘砖诪注转讬谉 讘讚"讛 讜诇讗 诇讚讘专 讗讞专 讜讛砖转讗 讗"砖 讛拽讬砖讗 讚讜讬爪讗讛 讜讛讬转讛 讜讛专讘讛 拽讜砖讬讜转 讬砖 诇讬 诇讬讬砖讘 诇驻讜诐 讛讗讬 讟注诪讗 讜拽爪转谉 讬讘讜讗专讜 诇拽诪谉 讻谞"诇 诇讜诇讗 砖诇讗 专讗讬转讬 诇砖讜诐 诪驻专砖 拽讚诪讜谉 砖讬驻专砖 讻谉 讗诇讗 讚诪诇' 专砖"讬 讝"诇 谞"诇 讻谉 讜讛谞诇注"讚 讻转讘转讬:


讘讚"讛 讜讛讗 讗讬 讗驻砖专 诇爪诪爪诐 讜讗"转 讜诇讬砖谞讬 讻讙讜谉 讚诇讗 讬讚注讬谞谉 讻讜'   讻转讘讜 讻谉 诇诪讗讬 讚诪住拽讜 讘住讜祝 讛讚讬讘讜专 讚诇诪讗讬 讚诪讜拽讬 讘讘' 讻讬转讜转 讗驻"讛 诇讗 讛讜讬 住驻讬拽讗 讚讗讜专讬讬转讗 讗诇讗 住驻讬拽讗 讚专讘谞谉 讜讗驻"讛 注砖讗讜讛 诪讙讜专砖转 讜讗讬谞讛 诪讙讜专砖转 讜诇驻"讝 拽砖讬讗 诇讛讜 砖驻讬专 讚讛讜讬 诪爪讬 诇讗讜拽诪讬 讘讻转 讗' 讜讗驻"讛 讛讜讬 住驻讬拽讗 讚专讘谞谉 讚讗驻讬' 讘讻转 讗讞转 谞诪讬 诇讗 诪讜拽诪讬谞谉 诇讛 讗讞讝拽讛 讻讚诪砖诪注 讘住讜讙讬讗 讚驻专拽 讚' 讗讞讬谉 讚祝 诇"讗 讜注"砖 讘转讜住驻讜转:


讘讚"讛 诪讞爪讛 注诇 诪讞爪讛 讛讻讗 诇讗 砖讬讬讱 诇讜诪专 讛诪注"讛 讚讗讬谉 讻讗谉 住驻拽 注讻"诇. 讜讛拽砖讛 诪讛专砖"讗 讝"诇 讚诇专讘讛 讜专讘 讬讜住祝 讚诪讜拽讬 诇讛讗讬 诪讞爪讛 注诇 诪讞爪讛 讚讙讬讟讬谉 讘讘' 讻讬转讬 注讚讬诐 讗"讻 讘讞讜讘 讻讛"讙 讛讜讬 诇谉 诇诪讬诪专 讛诪注"讛 讚讗讜拽讬 转专讬 诇讙讘讬 转专讬 讜转讬专抓 诪讛专砖"讗 讝"诇 诇驻专砖 讻讜讜谞转 讛转讜住驻讜转 讻讚讗讬转讗 讘诪专讚讻讬 讜讗祝 砖讚讘专讬讜 谞讻讜谞讬诐 诪"诪 住转讬诪转 诇砖讜谉 讛转讜住' 诇讗 诪砖诪注 讻谉 讜诇注谞"讚 谞专讗讛 讚谞讛讬 讚诪讞爪讛 注诇 诪讞爪讛 讚讙讬讟讬谉 诪讜拽讬 诇讛 讘讘' 讻讬转讬 注讚讬诐 讛讬讬谞讜 诪砖讜诐 讚诇砖讜谉 诪讞爪讛 注诇 诪讞爪讛 诪砖诪注 砖讛住驻拽 讛讜讗 诇讙讘讬 讛讘讬转 讚讬谉 讜讻诪"砖 诪讛专砖"讗 讝"诇 讘诇砖讜谉 讛转讜住驻讜转 讘讚"讛 讜讛讗 讗讬 讗驻砖专 诇爪诪爪诐 讜讗"讗 诇讗讜拽诪讬 谞诪讬 讘讞' 讗诪讜转 诪爪讜诪爪诪讜转 讚讗"讻 诇讗 诪讬拽专讬 诪讞爪讛 注诇 诪讞爪讛 讚讛讗 讗讙讬讚讗 讙讘讬讛 诪砖讗"讻 讻讗谉 讛讜讗 诇讛讬驻讱 讚讗讬 讘砖转讬 讻讬转讬 注讚讬诐 诇讗 砖讬讬讱 诇砖讜谉 诪讞爪讛 注诇 诪讞爪讛 砖讛专讬 讗讬谉 讻讗谉 住驻拽 诇讘"讚 讻讬讜谉 讚讚讬谞讗 讛讜讗 讛诪注"讛 讗诇讗 注"讻 讚诪讞爪讛 注诇 诪讞爪讛 讚讞讜讘 诪讬转讜拽诪讗 砖驻讬专 讘讞' 讗诪讜转 诪爪讜诪爪诪讜转 讜讛讜讬 砖驻讬专 诪讞爪讛 注诇 诪讞爪讛 诇讙讘讬 讛讘"讚 讚讜诪讬讗 讚诪讞爪讛 注诇 诪讞爪讛 讚讙讬讟讬谉 砖讛讜讗 诇讙讘讬 讛讘"讚 讜讗"讻 讬驻讛 讻转讘讜 讛转讜住' 讚讗讬谉 讻讗谉 住驻拽 讗诇讗 诪注讬拽专 讛讚讬谉 讬讞诇讜拽讜 讻讬讜谉 讚讗讬讬专讬 讘讞' 讗诪讜转 诪爪讜诪爪诪讜转 讜讘诇讗"讛 诇讗 砖讬讬讱 诇注谞讬谉 讞讜讘 住转讬诪转 诇砖讜谉 讛诪砖谞讛 诇注谞讬谉 砖转讬 讻讬转讬 注讚讬诐 讚注讚讬诐 诪讗谉 讚讻专 砖诪讬讬讛讜 讛讗 拽讬"诇 讛诪诇讜讛 讗转 讞讘讬专讜 讘注讚讬诐 讗"爪 诇驻讜专注讜 讘注讚讬诐 诪砖讗"讻 讘讙讬讟讬谉 讚诇讗 拽讬讬诪讗 诪讬诇转讗 讗诇讗 讘住讛讚讬 讚讗讬谉 讚讘专 砖讘注专讜讛 驻讞讜转 诪砖谞讬诐 讜注讜讚 谞"诇 讚讗驻讬诇讜 讘砖转讬 讻讬转讬 注讚讬诐 讗讞转 讗讜诪专转 拽专讜讘 诇诪诇讜讛 讜讗讞转 讗讜诪专转 拽专讜讘 诇诇讜讛 讗驻"讛 诇讗 诪讞讝拽讬谞谉 诇讛讜 讻诪讻讞讬砖讬谉 讝讛 讗转 讝讛 讗诇讗 讗诪专讬' 转专讜讬讬讛讜 拽讜砖讟讗 拽诪住讛讚讬 讜诪注砖讛 讻讬 讛讜讬 讘砖诪讜谞讛 讗诪讜转 诪爪讜诪爪诪讜转 讛讜讬 讜讻诇 讞讚讗 讜讞讚讗 拽讟注讜 驻讜专转讗 讚诇注讜诇诐 讗讬谉 诇谞讜 诇讚讜谉 讗转 讛注讚讬诐 讻诪讻讞讬砖讬谉 讻诇 讛讬讻讗 砖讬讻讜诇讬谉 诇讻讜讜谉 讚讘专讬讛诐 讻诪讘讜讗专 讘砖"住 讜驻讜住拽讬诐 讻谉 谞"诇 谞讻讜谉 讜讚讜"拽:





讞讬讚讜砖讬 讛专讬"诪

[讜转转讙专砖] 诪讗讜讬专讗 讚讚' 讗诪讜转 讻讜'. 讜讛拽砖讜 转讜住' 讛讗 诇讗 诪讬谞讟专 讜转讬专爪讜 讞讚 转讬专讜爪讗 讚讻诪讜 砖讗讬谞讜 专砖讜转讜 砖诇 讗讚诐 讜注砖讗讜 讞讻诪讬诐 专砖讜转讜 砖讬拽谞讛 讻谉 讗祝 讚诇讗 诪讬谞讟专 注砖讗讜 砖讬讜注讬诇 注"砖. 讜注"讝 拽砖讛 讻诪"砖 诇注讬诇 谞讛讬 讚讛驻拽专 讘"讚 讛驻拽专 讜诪讜注讬诇 诪讛"转 拽谞讬谉 讚专讘谞谉 讗讘诇 讛讗 讗讬谞讛 讬讚讛 诪讛"转 专拽 拽谞讬谉 讻诪讜 讗讙讘 讜讻讛"讙 砖讗讬谞讜 诪讜注讬诇 讘讙讟. 讜爪"诇 讚讛转拽谞讛 注诇 讛专砖讜转 讻谞"诇. 讜讗"讻 讻讬讜谉 讚诇讗 诪讬谞讟专 讜讞爪专 砖讗讬谞讜 诪砖转诪专 诇讗 讛讜讬 讬讚讛 诪讛"转. 讗"讻 诪讗讬 诪讛谞讬 讛转拽谞讛 砖讬讛讬' 诪讛"转 讬讚讛 讻讬讜谉 砖讘讗诪转 讗讬谞讜 诪砖转诪专 讜讗祝 讞爪专 砖诇讛 诇讗 讛讜讬 讬讚讛 诇讗 砖讬讬讱 诇注谞讬谉 讝讛 讛驻拽专 讘"讚 讻讜' 砖讬讛讬' 谞注砖讛 讬讚讛 讛诪砖转诪专. 讜讗"讻 讗讬谞讜 讗诇讗 转拽谞讛 砖诪"诪 转转讙专砖 讗祝 讚诇讗 诪讬谞讟专 讜讝讛 讗讬谉 讻讞 讘讬讚 讞讻诪讬诐:


讜讘讝讛 讬砖 诇讬讬砖讘 诪讛 砖讛拽砖讛 讛专砖讘"讗 讝"诇 讗讬 谞讬诪讗 讚讙诐 讘讚' 讗诪讜转 诇讗 转注讘讬讚 注讜讘讚讗 讻讜'. 讗"讻 诪讗讬 驻专讬讱 讙讘讬 拽讟驻专住 讻讬 谞驻讬诇 讘讚"讗 拽讗 谞驻讬诇 注"砖. 讜诇诪"砖 讬"诇 讛讟注诐 讚诇讗 注讘讚讬谞谉 注讜讘讚讗 讗祝 讚讚"讗 拽讜谞讛 讘讻诇 诪拽讜诐. 讚讬"诇 诇讛讬驻讱 讚讻讬讜谉 砖讘讗 诇讗讜讬专 讚"讗 讻讘专 拽谞转讛 讛讙讟 诪讚专讘谞谉 诇讛转讙专砖 讻谞"诇 讜讗注驻"讻 诇讗 谞转讙专砖讛 诇讙诪专讬 砖转讛讬' 诪讜转专转 讚讛讜讬 讞爪专 砖讗讬谞讛 诪砖转诪专转 注讚讬讬谉 讜讗祝 砖注砖讗讜 讞讻诪讬诐 讻讗诇讜 诪讬谞讟专 诪"诪 诇讗 讛讜讬 讬讚讛 诪讛"转 讻谞"诇. 讜诪诪讬诇讗 讙诐 讻砖谞驻诇 讗讞"讻 诇讗专抓 讙"讻 诇讗 谞转讙专砖讛 讗祝 讚讗讝 诪讬谞讟专 讚讛讗 讻讘专 拽谞转讛 讛讙讟 讘讗讜讬专 诪讚专讘谞谉 讜讗讝 讻砖谞注砖讛 讬讚讛 讻讘专 讗讬谉 讛讙讟 砖诇讜 讜讻诪讜 讘拽谞讗转讜 诇讬驻住讜诇 诪讻讛讜谞讛 讚爪专讬讱 砖讬讟诇谞讜 诪诪谞讛 讻谞"诇. 讜诇讻讱 诇讗 注讘讚讬谞谉 注讜讘讚讗 讗讘诇 讻讗谉 诇住"讚 讚讚' 讗诪讜转 讗讬谉 诇讛诐 讗讜讬专 讻诇诇 砖讜讘 讗诪专讬' 诇讛讬驻讱 讚注讘讚讬谞谉 注讜讘讚讗 诪砖讗"讻 诇诪住拽谞讗 讻谞"诇:


讛专砖讘"讗 驻讬' 讚讘专讬 讛专诪讘"诐 讝"诇. 讚讛讗 讚讻讚讬 砖转砖讜讞 讜转讟诇谞讜 讛讜讗 讻砖注诪讚讛 讛讬讗 诪拽讜讚诐 讘讚' 讗诪讜转 讜讗讞"讻 讘讗 讛讜讗 诇砖诐 讗讘诇 讻砖诇讗 讘讗 诇砖诐 诪讛谞讬 讜讻谉 注诪讚 讛讜讗 诪拽讜讚诐 讝讻讛 讘讚"讗 讜诇讗 诪讛谞讬 砖转砖讜讞 讗讞"讻 讜转诪讜讛 诪讛 讞讬诇讜拽 讛讗 讻讬讜谉 讚注诪讚讛 讛讬讗 拽讜讚诐 讝讻转讛 讜诪讛 讬讜注讬诇 砖讘讗 讛讜讗 讗讞"讻 讜讻诪讜 砖讗讬谞讜 诪讜注讬诇 讻砖注诪讚 讛讘注诇 讜讝讻讛 拽讜讚诐 讻谞"诇. 讜讬"诇 诇诪"砖 诇注讬诇 讚注"讻 讛转拽谞讛 诪讚' 讗诪讜转 讛讬' 注诇 讛专砖讜转 讚讗诇"讛 诇讗 讛讬' 诪讛谞讬 讘讙讟 砖讛讬' 讻诪讜 讗讙讘 讜讻讛"讙. 讜诇讻讗讜专讛 拽砖讛 讻诪"砖 诇注讬诇 讚讛讗 讗讬谞讜 讞爪讬专讛 讚诪讛 砖拽谞转讛 讗砖讛 拽谞讛 讘注诇讛 讜讘驻专讟 讚讻诇 讛拽谞讬谉 砖诇 讛讚' 讗诪讜转 讗讬谞诐 讞爪讬专讜 诇砖讜诐 讚讘专 专拽 诇拽谞讜转 诪讛 砖讘转讜讻讜 诪爪讬讗讛 讜讻讛"讙. 讜讻讬讜谉 讚诪爪讬讗转 讗砖讛 诇讘注诇讛 讜讬讛讬' 砖诇讜 诪讛 砖转拽谞讛 注"讬 讛讚' 讗诪讜转 讗诇讜 讜注讚讬祝 诪讬砖 诇讜 拽谞讬谉 驻讬专讜转 讘讞爪专 讜诇诪讛 转讛讬' 诪讙讜专砖转 注"讬 讛讚"讗. 专拽 诪讟注诐 讙讬讟讛 讜讞爪讬专讛 讘讗讬谉 讻讗' 讻讜'. 讜讗"讻 讻诇 讝讛 讻砖诇讗 谞讻谞住 讛讜讗 讗讞"讻 诇转讜讱 讛讚' 讗诪讜转 讗讘诇 讗诐 谞讻谞住 讙诐 讛讜讗 诇讛讚"讗 专拽 讚谞讬诪讗 砖讻讘专 讝讻转讛 讛讬讗 砖注诪讚讛 拽讜讚诐 注"讝 砖讬讬讱 讻谞"诇. 讛讗 诪讛 砖拽谞转讛 讗砖讛 拽谞讛 讘注诇讛 讜诇讗 砖讬讬讱 讘讗讬谉 讻讗' 讚讗讝 讘砖注转 讙讟 讗讬谞讛 讬讻讜诇讛 诇讝讻讜转 讘讛讚' 讗诪讜转 砖讻讘专 注讜诪讚 讛讘注诇 讗讝 讜讛谉 讚"讗 砖诇讜 讙"讻 诇讻讱 讘注讬谞谉 砖转砖讜讞 讜转讟诇谞讜 讻砖谞讻谞住 讛讜讗 讗讞"讻 诪砖讗"讻 讘诇讗 谞讻谞住 讛讘注诇 讻诇诇 诇转讜讻谉 诪讛谞讬 讛讚' 讗诪讜转 砖诇讛 诪讟注诐 讙讬讟讛 讜讞爪讬专讛 讘讗讬谉 讻讗':


讗讜 讬"诇 讚讙诐 讘诪爪讬讗讛 诇讗 讛讬' 讛转拽谞讛 砖转拽谞讛 讘讚"讗 专拽 讛讬' 讛转拽谞讛 注诇 讛专砖讜转 砖讛讚"讗 讛诐 讞爪讬专讜 砖诇 讗讚诐 讜拽讜谞讛 诪诪讬诇讗 讜讛讬讬谞讜 砖转讬拽谞讜 砖讬讛讬' 讞爪讬专讜 砖诇 讗讚诐 诇拽谞讜转 诪讛 砖讘转讜讻讜 讜讬砖 诇讜 拽谞讬谉 讛讙讜祝 讝讛 讘讛讚' 讗诪讜转 诇拽谞讜转 讜诇讻讱 拽讜谞讛 讜讻诪讜 砖讜讗诇 诪拽讜诐 诇拽谞讜转 诪讛 砖讘转讜讻讜 讚诪讛谞讬 讻谞"诇 讜讗"讻 讬"诇 讚诇讗 砖讬讬讱 拽讜砖讬讗 讛谞"诇 讚谞讬诪讗 诪讛 砖拽谞转讛 讻讜' 讚讛诪爪讬讗讛 诇讘注诇讛. 讚讝"讗 讚讗讬 谞讬诪讗 讚讛诪爪讬讗讛 诇讘注诇讛 讜诇讗 砖诇讛. 讗"讻 讗讬谉 讛讚"讗 讞爪专 砖诇讛 讻诇诇 砖讗讬谞讛 讬讻讜诇讛 诇拽谞讜转 讻讜' 讜讗"讻 诇讗 转拽谞讛 讻诇诇 讜诇讗 讬讛讬' 砖诇 讛讘注诇 讙"讻 讜砖讜讘 讛讜讬 砖诇讛 讚诇讗 砖讬讬讱 诪砖讜诐 讗讬讘讛 讻讬讜谉 砖讗诐 讬讛讬' 诇讘注诇讛 诇讗 讬讛讬' 砖诇讜 讻诇诇. 讜讻诪"砖 讛诪驻专砖讬诐 讙讘讬 注"诪 砖讗讬谉 诇讘注诇讛 专砖讜转 讘讛 讚讻讬讜谉 砖讗讬谉 诇讜 讛驻住讚 砖讗诐 讬讛讬' 诇讜 专砖讜转 诇讗 讬讛讬' 砖诇讜 讝讻转讛 讛讬讗 注"砖. 讜诇讻讱 讛讜讬 讞爪讬专讛 讘讙讟 讙"讻. 讗讘诇 讻砖讘讗 讛讘注诇 讗讞"讻 诇转讜讱 讛讚"讗 砖驻讬专 诇讗 砖讬讬讱 讚讝讻转讛 讛讬讗 拽讜讚诐 讚讗诪专讬谞谉 诪讛 砖拽谞转讛 讻讜' 讚讻讗谉 讛讜讬 讛驻住讚 诇讜 讚讗诐 诇讗 转拽谞讛 讙诐 讛讬讗 讗讝 讬拽谞讛 讛讘注诇 诪讞诪转 讛讚' 讗诪讜转 砖诇讜 讜诇讻讱 诇讗 诪讛谞讬 讻谞"诇. 讜诇讻讱 讘注讬谞谉 砖转砖讜讞 讚诪讛谞讬 讘诇讗 讚' 讗诪讜转 诪砖讗"讻 讻砖诇讗 谞讻谞住 诇转讜讻谉 讻谞"诇:


讗讜 讬"诇 讚讛讗 诇讻讗讜专讛 讘讚' 讗诪讜转 讬"诇 诇讛讬驻讱 讚讘讗诪转 诇讗 讛讬' 讛转拽谞讛 专拽 诇拽谞讜转 讛诪爪讬讗讛 讜诇讗 砖讬讛讬' 讞爪讬专讜 砖诇 讗讚诐 讻谞"诇. 专拽 讚诪讛谞讬 讘讙讟 诪诪讬诇讗 讚讻讬讜谉 砖讬讻讜诇 诇拽谞讜转 诪讛 砖讘转讜讻讜 诪砖讜诐 讛转拽谞讛 砖讜讘 讛讜讬 讞爪讬专讜 诪讚讬谞讗 讻讬讜谉 砖讛讜讗 谞拽谞讛 诇讝讛 诇注谞讬谉 诇拽谞讜转 讜讻诪讜 讞爪专 讛砖讗讜诇 讻谞"诇. 讜讗"讻 讚诇讻讗讜专讛 讬"诇 讚讚"讗 诇讗 诪讬谞讟专 诪讗讚诐 讚讬讻讜诇 讙诐 讗讚诐 讗讞专 诇讬讟诇讜 讜讗"讻 讛讜讬 讗讬谞讜 诪砖转诪专 讜诇讗 讬讜注讬诇 讘讙讟. 讗讱 讬"诇 讚讛讜讬 诪砖转诪专 诪讟注诐 讝讛 谞讙讚 讗讚诐 讻讬讜谉 砖拽讜谞讛. 讚讘砖诇诪讗 讘讞爪专 砖讗讬谞讜 诪砖转诪专 讚谞讬诪讗 砖讬拽谞讛 讘砖讘讬诇 讝讛 讜讬讛讬' 诪砖转诪专 讗诪专讬谞谉 诇讛讬驻讱 讚讻讬讜谉 砖讗讬谞讜 诪砖转诪专 讗讬谞讜 拽讜谞讛. 讗讘诇 讘讚"讗 讻讬讜谉 砖讛转拽谞讛 讛讬' 砖讬拽谞讛 讗祝 砖讗讬谞讜 诪砖转诪专 讗"讻 诪诪讬诇讗 砖讜讘 诪讛谞讬 讘讙讟 讚讛讜讬 砖讜讘 诪砖转诪专 讚讻讬讜谉 砖拽讜谞讛 诇讛 讗讬谉 讗讚诐 讗讞专 专砖讗讬 诇讬讟诇讜 讻谞"诇:


讗讱 讘讙讟 讻讬讜谉 讚讗讬谞讛 诪转讙专砖转 诇讗 拽谞转讛 讛讙讟 讙"讻. 讜讗"讻 讻讬讜谉 讚讘注讬谞谉 诪砖转诪专 注讻"驻 谞讙讚 讛诪讜讻专 讜讛诪拽谞讛. 讗"讻 讛讜讬 砖讜讘 讗讬谞讜 诪砖转诪专 讚讛讗 讬讻讜诇 讙诐 讛讘注诇 诇讬讟诇讜 诪砖诐 讚诇讗 砖讬讬讱 讟注诐 讛谞"诇 讻讬讜谉 砖讛讜讗 拽讜谞讛 讗讬谞讜 讬讻讜诇 诇讬讟诇讜 讚讝"讗 讚讗祝 砖拽谞转讛 诪"诪 讗讬 讗讬谞讜 诪砖转诪专 讗讬谞讛 诪讙讜专砖转 讜诪诪讬诇讗 诇讗 拽谞转讛 讻诇诇 讜讬讻讜诇 诇讬讟诇讜. 讜讝讛 砖诇讗 讬讜讻诇 诇讬讟诇讜 讛讜讗 专拽 讗诐 诪砖转诪专 讜谞转讙专砖讛. 讜讗"讻 讻讬讜谉 砖讗讬谞讜 诪砖转诪专 诇讗 谞转讙专砖讛 讜诇讗 讛讜讬 诪砖转诪专 讻谞"诇. 讗讱 讗诐 讗讬谉 讛讜讗 注讜诪讚 讻诇诇 讘转讜讱 讛讚"讗 砖诇 讛讙讟 讬"诇 砖驻讬专 讚讛讜讬 诪砖转诪专 谞讙讚讜 讚讛讗 讗讬谞讜 讬讻讜诇 诇讬讟诇讜. 讗讘诇 讻砖谞讻谞住 讛讘注诇 讙"讻 讗讞"讻 诇转讜讱 讛讚"讗 砖讜讘 讗祝 砖注诪讚讛 讛讬讗 拽讜讚诐 讜讝讻转讛. 诪"诪 诇讗 讛讜讬 诪砖转诪专 讻谞"诇 讜诇讗 诪讛谞讬 讻讬讜谉 砖讙诐 讛讜讗 注讜诪讚 讗讞"讻 讘转讜讱 讛讚"讗 讻谞"诇. 讜诇讻讱 讘注讬谞谉 讻讚讬 砖转砖讜讞 讜转讟诇谞讜 讚讗讝 讛讜讬 砖驻讬专 诪砖转诪专 谞讙讚讜 讜诪讛谞讬 讻谞"诇. 诪砖讗"讻 注诪讚 讛讘注诇 拽讜讚诐 讜讝讻讛 讘讛讚' 讗诪讜转 诇讗 诪讛谞讬 砖转砖讜讞 讗讞"讻 讻谞"诇:





讬诐 砖诇 砖诇诪讛

讗诪专 专' 讗住讬 讗诪专 专' 讬讜讞谞谉 诇讙讬讟讬谉 讗诪专讜 讜诇讗 诇讚讘专 讗讞专 讜驻专讬讱 讗讬转讘讬' 专' 讗讘讗 讜讻谉 诇注谞讬谉 讛讞讜讘 讗诪专 讝专讜拽 诇讬 讞讜讘讬 讻讜' 诇讗 爪专讬讻讗 讚讗诪专 诇讬' 讝专讜拽 诇讬 讞讜讘讬 讘转讜专转 讙讬讟讬谉 讗"讛 诪讗讬 诇诪讬诪专讗 诪讛讜 讚转讬诪讗 诪爪讬 讗诪专 诇讬' 诪砖讟讛 讗谞讬 讘讱 拽诪"诇 讜讻转讘讜 讛转讜' 讗讛讗 讚诪拽砖讛 讗讬 讛讻讬 诪讗讬 诇诪讬诪专讗 讜讗"转 讗讚专讘讛 转拽砖讬 诇讬' 讗诪讗讬 拽专讜讘 诇诇讜讛 讞讬讬讘 诇讜讛 讻讬讜谉 讚讗诪专 讝专讜拽 讞讜讘讬 讜转讬驻讟专 拽专讜讘 诇诇讜讛 谞诪讬 诇讬驻讟专 讜讬"诇 讚诪讬讬专讬 诪住转诪讗 砖诪驻专砖 诇讜 砖讬讝专讜拽 诇讜 诇诪拽讜诐 砖讬讜讻诇 诇砖讜诪专讜 讛讜讗 讜诪住讬拽 讗诪专 专讘 讞住讚讗 讙讟 讘讬讚讛 讜诪砖讬讞讛 讘讬讚讜 讗诐 讬讻讜诇 诇谞转拽讜 讜诇讛讘讬讗讜 讗爪诇讜 讗讬谞讛 诪讙讜专砖转 讜讗诐 诇讗讜 诪讙讜专砖' 讜讻' 讛专讗"砖 驻专"转 讻讙讜谉 砖讛讙讟 讻讘' 讜讛诪砖讬讞讛 讚拽讛 讚讗讬 诪砖讜讱 诇讬' 诇讙讘讬' 诪驻住讬拽 讘注谞讬谉 讝讛 驻讬专砖 讛专' 讬讜住祝 讘砖诐 讛专砖讘"诐 讚诪讬讛讚拽 拽砖专 讬驻讛 讜诇讗 讗讬驻住讜拽 讻砖讬讘讬讗谞' 讗爪诇讜 讗讘诇 讗诐 拽驻爪' 讬讚讛 讜诪讞诪转 讝讛 讬驻住讜拽 讛讞讜讟 讻砖讛讜讗 诪讜砖讱 诇讗 诪讬拽专讬 谞转讬谞讛 讜专"讬 讗讜诪专 讚诪拽专讬 砖驻讬专 谞转讬谞讛 讻讬讜谉 砖讛讜讗 讛转讞讬诇 讛谞转讬谞讛 拽专讬谞讗 讘讬' 砖驻讬专 讜谞转谉 讗注"驻 砖讛讬讗 讙诪专讛 讛谞转讬谞讛 讜讻谉 诇注讬诇 讘驻"讘 讗诇 转转讙专砖讬 讘讜 讗诇讗 讘驻谞讬 讘"讚 驻诇讜谞讬 讜讗诪专讬谞谉 讻讬 诪讟讛 讛转诐 讗讙专砖讛 诇讛 讜诪住转讘专讗 讗驻讬诇讜 讛讜爪讬讗讛 讛讙讟 诪专砖讜转讛 讘讬谞转讬讬诐 讜砖讜讘 谞讟诇转讜 讜讘讗讛 诇讗讜转讜 讘"讚 讗注"驻 砖讘谞讟讬诇' 讛讗讞专讜谞讛 诇讗 讘讗 讛讙讟 诇讬讚讛 诪讬讚 讛讘注诇 讻讬讜谉 讚转讞讬诇转 谞转讬谞转讜 诇讛转讙专砖 谞转谞讜 讘讬讚讛 讜谞转谉 拽专讬谞讗 讘讬' 讜诇讗 讟诇讬 讙讬讟讱 诪注诇 讙讘讬 拽专拽注 讛讜讗 讜讻谉 讛讗讜诪专 诇讗砖讛 讛"讝 讙讬讟讱 讜诇讗 转转讙专砖讬 讘讜 注讚 诇讗讞专 诇' 讬讜诐 讚诪讬讘注讬' 讘驻' 讛讻讜转讘 讗诐 讛谞讬讞讜 讘爪讬讚讬 专"讛 讗讬 讛讜讬 讙讟 讗讘诇 讗诐 谞讟诇转讜 讜讬砖谞讛 讘讬讚讛 讘住讜祝 砖诇砖讬诐 讬讜诐 诪砖诪注 讚诪讙讜专砖转 讗注"驻 砖诪注爪诪讜' 讙讜诪专转 讛谞转讬谞讛 讜谞"诇 讚诇讗 讚诪讬 讚讛转诐 诪注讬拽专讗 谞转讬谞讛 诪注诇讬讜转讗 讛讜讗 讗注驻"讬 砖讬砖 讛驻住拽 讘谞转讬讬' 讘诪"诪 讻砖讬讙讬注 讛讝诪谉 讜讛讙讟 讘讬讚讛 诪讙讜专砖' 注"讬 谞转讬谞讛 讛专讗砖讜谞讛 讗讘诇 讛讻讗 诪注讬拽专讗 诇讗 讛讜讬 谞转讬谞讛 讚讻诇 讝诪谉 砖讬讚讛 驻转讜讞讛 讬讻讜诇 诇谞转拽讜 讜诇讛讘讬讗讜 讗爪诇讜 讜讻砖拽驻爪讛 讬讚讛 讛专讬 讛讬讗 注讜砖讛 讻诇 讛谞转讬谞讛 注"讻 讗"讻 讛住讻讬诐 诇讚注转 专"讞 讻诇 砖讬讻讜诇 诇讛讘讬讗 讛讙讟 讗爪诇讜 讘诪砖讬讞讛 砖讘讬讚讜 讻砖讛讬讗 诇讗 转住讙讜专 讗转 讬讚讛 讗讬谞讛 诪讙讜专砖转 讜讻"讻 讛讟讜专 砖讛住讻讬诐 讛专讗"砖 诇住讘专转 专"转 讜讛讗讬 专"讬 砖讛讝讻讬专 讻诪讚讜诪讛 砖讗讬谞讜 专"讬 讘注诇 讛转讜' 砖诇谞讜 砖讘转讜' 讻转讘 讜讝"诇 讜谞专讗讛 讚诇讗 诪讬讬专讬 讻砖讛讬转讛 讬讚讛 驻转讜讞讛 讜诇讗讞专 砖谞转谉 讛讙讟 讘讬讚讛 拽驻爪讛 讬讚讛 讚讗"讻 讗驻讬' 讗讬谉 讬讻讜诇 诇讛讘讬讗讜 讗爪诇讜 讗讬谞讛 诪讙讜专砖转 讻讬讜谉 讚讘砖注转 谞转讬谞讛 讛讬' 讬讻讜诇 诇讛讘讬讗讜 讗爪诇讜 讜诪讛 砖拽讜驻爪转 讬讚讛 讗讞"讻 讝讛 讗讬谞讜 注讜砖讛 讛讘注诇 讗诇讗 讛讬讗 讜讛"诇 讟诇讬 讙讬讟讱 诪注诇 讙讘讬 拽专拽注 讜讗讬谞讜 讙讟 讗诇讗 谞专讗讛 诇专"讬 讚讗讬讬专讬 砖讻讘专 讛讬转讛 拽驻讜爪讛 讜讛讜讗 转讞讘 讛讙讟 诇转讜讱 讬讚讛 讜讗诐 转讞讜讘 讻"讻 讘讞讜讝拽 注讚 砖讗讬谞讜 讬讻讜诇 诇讛讘讬讗讜 讗爪诇讜 讛讜讬 诪讙讜专砖' 讜专"转 诪驻专砖 讚讘讬讚讛 驻转讜讞讛 讗讬讬专讬 砖驻讬专 讜讗诐 讗讬谞讜 讬讻讜诇 诇讛讘讬讗讜 讗爪诇讜 讛讬讬谞讜 讻砖讛讙讟 讻讘讚 讜讗诐 讬诪砖讜讱 讗爪诇讜 转讬谞转拽 讛诪砖讬讞讛 讜讗讜诪专 讗谞讬 专"讬 砖讛讜讝讻专 讘转讜' 讛讜讗 专"讬 讗讞专 驻讬专砖 讛讬讬谞讜 专"讬 砖讛讜讝讻专讜 讘转讜' 讛讜讗 讙"讻 注诇 讚专讱 讛谞讻讜谉 讜讗驻砖专 讗祝 专"转 诪讜讚讛 诇讝讛 讜讻转讘讜 注讜讚 讘转讜' 讜讝"诇 讜爪专讬讱 诇讬讝讛专 砖转讛讗 讬讚 讛讗砖讛 驻转讜讞讛 注讚 砖讬谞讬讞 讻诇 讛讙讟 讘讬讚讛 讚讗诐 转拽驻讜抓 讬讚讛 讘注讜讚 砖讛讘注诇 讗讜讞讝 讘专讗砖 讛讙讟 讘讬讚讜 诇讗 讛讜讬 讙讟 讚讛讜讬 讻诪讜 讙讟 讘讬讚讛 讜诪砖讬讞讛 讘讬讚讜 讜谞专讗讛 讚讻砖专 讚诇讗 讙专注 诪注专拽 诇讬' 讞专爪讬' 讜砖诇驻转讜 讚讛讜讬 讙讟 讗注"讙 讚讘讬讚 讛讘注诇 诇讛讚拽 诪转谞讬讜 砖诇讗 转驻讜诇 讜讛诪讞诪讬专 转讘讗 注诇讬讜 讘专讻讛 注"讻 讜讻谉 讻转讜讘 讘住诪"讙 讜讛讜讗 讛谞讻讜谉 诇讛讞诪讬专 诇讻转讞诇讛:

